Bekas PM Jepun kritikal selepas ditembak

Bekas Perdana Menteri Jepun Shinzo Abe yang ditembak ketika ucapan kempen pada Jumaat (8 Julai) di barat Jepun dan dibawa ke hospital, tetapi dia tidak bernafas dan jantungnya telah terhenti, kata pegawai.

Pegawai bomba tempatan Makoto Morimoto berkata, Abe mengalami serangan kardio dan paru-paru, selepas ditembak dan dibawa ke hospital wilayah Nara.

Ketua Setiausaha Kabinet Hirokazu Matsuno memberitahu pemberita bahawa polis menahan seorang yang dikatakan penyerang lelaki di tempat kejadian.

“Perbuatan biadab seperti ini sama sekali tidak boleh dimaafkan, tidak kira apa sebabnya, dan kami mengutuknya sekeras-kerasnya,” kata Matsuno.

NHK menyiarkan rakaman yang menunjukkan Abe rebah selepas ditembak, dengan beberapa pengawal keselamatan berlari ke arahnya. Beliau dilaporkan ditembak beberapa minit selepas mula berucap di luar stesen kereta api utama di barat wilayah Nara.

Perdana Menteri Fumio Kishida, yang menganggotai parti politik yang sama dengan Abe, sedang dalam perjalanan ke Tokyo menaiki helikopter dari destinasi kempennya di Yamagata, di utara Jepun.

Matsuno berkata semua menteri Kabinet akan kembali ke Tokyo dan menghentikan kempen mereka.

Dalam rakaman lain, pegawai kempen mengerumuninya untuk merawat bekas pemimpin popular yang masih berpengaruh dalam Parti Liberal Demokratik yang memerintah dan mengetuai kumpulan terbesarnya Seiwakai.

Pilihan raya Parlimen Jepun akan bermula Ahad (10 Julai).

Abe sedang memberi ucapan apabila orang ramai mendengar bunyi tembakan. Beliau sedang memegang dadanya ketika rebah, bajunya berlumuran darah, tetapi boleh bercakap sebelum pengsan.

Serangan itu merupakan satu kejutan kerana Jepun dianggap salah satu negara paling selamat di dunia, dengan beberapa undang-undang kawalan senjata yang paling ketat berbanding negara lain.

Abe, yang merupakan perdana menteri paling lama berkhidmat di Jepun, memegang jawatan pada 2006 selama setahun dan kemudian sekali lagi dari 2012 hingga 2020, sebelum meletakkan jawatan atas sebab kesihatan.

Beliau digantikan oleh sekutu rapatnya Yoshihide Suga, yang kemudiannya digantikan oleh Fumio Kishida.

Insiden keganasan senjata api jarang berlaku di Jepun, di mana pistol dilarang – dan insiden keganasan politik hampir tidak pernah didengari.

Pada 2014, terdapat hanya enam insiden kematian akibat senjata api di Jepun, berbanding 33,599 di Amerika Syarikat (AS). Orang ramai perlu menjalani peperiksaan yang ketat dan ujian kesihatan mental untuk membeli pistol. – Agensi


Pecutan terakhir parti politik berkempen sebelum PRN Johor

Berbaki kurang 48 jam sebelum tempoh berkempen Pilihan Raya Negeri (PRN) Johor melabuhkan tirainya, calon-calon dan jentera-jentera parti melakukan pecutan terakhir dalam kempen untuk bertemu seberapa ramai pengundi sebelum bangsa Johor memilih wakil rakyat masing-masing.

Kempen saat-saat akhir pemimpin parti-parti politik, calon serta jentera parti menyaksikan mereka giat melakukan program tinjauan mesra, ceramah umum, serta ramah mesra dengan rakyat dari utara hingga ke timur Johor, bermula dari awal pagi sehingga lewat malam, menurut laporan Bernama.

Hari ini misalnya, Pengerusi Barisan Nasional (BN) Datuk Seri Ahmad Zahid Hamidi menghadiri majlis ramah mesra di kawasan Dewan Undangan Negeri (DUN) Serom dan Gambir di Tangkak, manakala timbalannya Datuk Seri Mohamad Hasan menyertai majlis ramah mesra di pusat daerah mengundi Kampung Lukut, Kota Tinggi.

Pengerusi Perikatan Nasional (PN) Tan Sri Muhyiddin Yassin pula menghadiri Program Kembara Hari Wanita 2022 di Muar dan menghadiri dialog bersama orang muda di Dewan Tok Mior, Air Tawar Endau di Mersing.

Sementara pemimpin Pakatan Harapan termasuk Pengerusinya Datuk Seri Anwar Ibrahim, Presiden Amanah Mohamad Sabu dan Setiausaha Agung DAP Lim Guan Eng dijadualkan mengadakan ‘ceramah finale akhir’ di Taman Impiana, Kulai malam esok.

Suruhanjaya Pilihan Raya (SPR) sebelum ini membenarkan aktiviti ceramah, syarahan dan kempen secara fizikal dijalankan hingga 12 tengah malam selain ziarah rumah ke rumah.

Seramai 239 calon daripada 15 parti termasuk 16 calon Bebas akan bertanding bagi merebut 56 kerusi Dewan Undangan Negeri (DUN) pada PRN Johor, Sabtu ini.

“Gelombang biru” mendominasi dalam mewarnai kempen PRN Johor melibatkan parti-parti yang menggunakan logo biru iaitu Barisan Nasional (BN), Perikatan Nasional (PN), Parti Pejuang dan parti komponen Pakatan Harapan (PH)-PKR yang menggunakan logo sendiri.

Penganalisis politik Dr Che Hamdan Che Mohd Razali berkata jentera parti akan digembleng untuk mempergiat kempen rumah ke rumah bagi memastikan pengundi khususnya ahli dan pengundi setia parti masing-masing, keluar mengundi dan kekal memilih mereka.

“Ini penting sekiranya peratusan keluar mengundi rendah akibat pengundi luar tidak balik dan keputusan akan memihak kepada penguasaan parti setempat,” katanya.

Bagi lebih 700,000 pengundi baharu terutama yang pertama kali mengundi, Pensyarah Kanan Fakulti Sains Pentadbiran dan Pengajian Polisi Universiti Teknologi MARA (UiTM) itu berkata usaha perlu dipergiatkan bagi menarik sokongan mereka kerana golongan tersebut mampu membuat dan menukar pilihan pada saat-saat akhir.

Mengenai parti yang berada di garisan hadapan pada PRN itu, Che Hamdan berpendapat BN mempunyai kelebihan berdasarkan gerakan dan mobilasi jentera mereka dengan pimpinan peringkat pusat dan setiap negeri turun berkempen membantu calon.

“Kedudukan mereka sebagai kerajaan di peringkat pusat dan juga negeri memberi kelebihan pada pilihan raya negeri ini,” katanya.

Seramai 2,539,606 pengundi biasa daripada 2,597,742 pengundi berdaftar, layak mengundi pada Sabtu ini.

Sebanyak 1,021 pusat mengundi biasa yang mengandungi 4,638 tempat mengundi atau saluran telah ditetapkan seluruh Johor.

Seramai 49,290 petugas akan terlibat mengendalikan proses PRN Johor.

SPR telah menyasarkan 70 peratus pemilih berdaftar akan keluar mengundi pada Sabtu ini.


Selepas 4 bulan ‘madani’ dilancar, menteri Anwar kena siasat: Ulasan

Kata orang lama seperti enau dalam belukar. Apa maksudnya. Masing-masing mahu melepaskan diri dengan berlumba sesama sendiri. Kalau dalam bahasa politik menggambarkan perlumbaan bagi mendapat tempat.

Mungkin sedikit sebanyak ia menggambarkan apa yang berlaku sekarang. Biarpun kerajaan sekarang digelar sebagai Malaysia Madani, namun ia kelihatan sukar mempertahankan tatakelolanya.

Ketika kempen pilihan raya kita boleh menjanjikan apa sahaja. Ketika berada di saf pembangkang, macam-macam idea muncul. Apa yang dibuat kerajaan serba serbi tidak kena.

Biarpun slogan madani kelihatan cantek dan hebat, namun rohnya tidak menjalar kepada semua pendukung. Asasnya kerana perbezaan ideologi dan pegangan agama.

Biarpun bergabung atas nama perpaduan, namun ia sekadar kulit dan tidak menjalar ke urat saraf. Ikatan atas nama perpaduan masih lompang tanpa ada roh agama.

Inilah yang membezakan kerajaan Madani dengan Membangun Bersama Islam (MBI). Ketika dasar MBI dicetus ia dirangkum sekali dengan penghayatan ubudiyah, masuliyah dan itqan. Diringkas dengan sebutan UMI. Itu kerangka asas.

Ubudiyah menekankan tentang sifat manusia sebagai hamba kepada Allah. Maka setiap perbuatan seharian manusia hendaklah selari dengan syariat yang diturunkan oleh Allah. Ia berasas keimanan dan ketaqwaan kepada Allah.

Masuliyah pula prinsip berkaitan integriti dan tanggungjawab. Setiap perbuatan dan pekerjaan manusia adalah berkaitan dengan soal dosa dan pahala.

Manakala itqan menekankan kepada akhlak dan amalan soleh. Setiap manusia perlu bersungguh-sungguh, tekun dan memberi komitmen dalam melaksanakan tugas.

Maka prinsip UMI yang diterap di Kelantan sejak lebih 30 tahun mempertahankan rekod integriti. Dalam tempoh itu tiada pemimpin kerajaan negeri dihadap digeledah SPRM atas kesalahan rasuah atau seleweng dana awam.

Malah pejabat Setiausaha Kerajaan Negeri dan pihak berkuasa tempatan di Kelantan mencatat banyak rekod kecemelangan perkhidmatan awam di peringkat persekutuan.

Ketika dasar MBI dicetus pada awal 199-an ia dibincang panjang lebar cendikiawan Islam dan ulama. Hasilnya meresap ke dalam jiwa, bukan sekadar sebutan di mulut.

Islam Hadhari vs Malaysia Madani

Inilah yang membezakan di antara MBI dan Malaysia Madani. Begitu juga ketika Islam Hadhari dicetus Pak Lah pada 2003.

Islam Hadhari juga cuba digambarkan sebagai tamadun, bandaraya moden dan semasa (contemporary).

Dr Ahmad Atory Hussain menulis umat Islam dituntut hidup dalam suasana semasa, maju, moden, berilmu, berakhlak mulia, bersikap adil dan sebagainya yang mengikut ajaran Islam.

Mesej Islam Hadhari yang mahu disampaikan Abdullah Badawi iaitu keimanan dan ketaqwaan kepada Ilahi, kerajaan adil dan beramanah.

Selain itu rakyat berjiwa merdeka, penguasaan ilmu pengetahuan, pembangunan ekonomi seimbang dan komprehensif, kehidupan berkualiti, pembelaan hak kumpulan minoriti dan wanita.

Turut menyentuh keutuhan budaya dan moral pemeliharaan alam semulajadi dan kekuatan pertahanan. Lihat REKAYASA – Journal of ethics, legal and governance 5 Vol. 2, 2006 (1 – 10) 1.

Hasilnya tidak ke mana-mana. Sebaliknya, kerajaan BN di bawah Pak Lah hilang majoriti dua pertiga pada Pilihan Raya Umum 2008. Maknanya Islam Hadhari sekadar syok pada sebutan, sedangkan rohnya tidak nampak.

Kita bimbang retorika slogan era Pak Lah berulang semula sekarang. Begitu juga Malaysia Madani yang diperkenalkan 19 Januari lepas.

Anwar Ibrahim memperkenalkan ‘Malaysia Madani’ dengan enam teras utama. Teras tersebut iaitu kemampanan, kesejahteraan, daya cipta, hormat, keyakinan dan ihsan.

Sekarang cuba jengok semula antara MBI, Islam Hadhari dan Malaysia Madani. MBI masih utuh sehingga selepas dirintis Tok Guru Nik Abdul Aziz pada awal 1990-an. Ia terus kekal dan menjadi dasar kerajaan Kelantan sehingga sekarang.

Islam Hadhari sudah lama tidak kedengaran. Ia seperti tenggelam. Impaknya pengaruh Pak Lah dan BN merosot dalam arus perdana politik Melayu-Islam.

Sekarang kita tengok sejauh mana pula kehadiran Malaysia Madani. Masih mahu mengulang citra tamadun Islam di Madinah seperti Islam Hadhari. Namun, roh penghayatan dalam kalangan pendukung kerajaan agak longgar.

Hanya empat bulan selepas Malaysia Madani dilancar, seorang menteri PH dipanggil SPRM. Sebelum ini media melaporkan pegawai menteri terbabit ditahan SPRM.

Ia dikaitkan dengan dakwaan bertindak sebagai runner bagi mengutip rasuah daripada ejen-ejen tertentu yang diberi kuota pengambilan pekerja asing.

Nah, sekarang pembaca dapat memahami dasar mana yang ada roh Islami. Maka tidak pelik kalau ramai berangapan Malaysia Madani bakal menjejaki Islam Hadhari.

Minda Pengarang

Ulasan ini pertama kali disiarkan dalam Harakah pada 19 April 2023 adalah tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


PM Singapura hubungi Muhyiddin, rakam penghargaan kerjasama

Perdana Menteri (PM) Singapura Lee Hsien Loong merakamkan penghargaan kepada bekas Perdana Menteri Tan Sri Muhyiddin Yassin di atas hubungan dan kerjasama kedua-dua negara yang terjalin ketika kedua-duanya bergelar rakan sejawat.

Hsien Loon menyatakan demikian ketika menghubungi Muhyiddin menerusi panggilan telefon hari ini.

Menurut Muhyiddin Hsien Loong turut merakamkan penghargaan dan terima kasih atas hubungan serta kerjasama baik yang kami sama-sama jalinkan sepanjang lebih setahun bergelar rakan sejawat, dan berdoa saya dapat terus memainkan peranan dalam aspek hubungan dua hala antara kedua-dua negara.

“Hari ini saya menerima panggilan telefon daripada TYT Lee Hsien Loong, Perdana Menteri Singapura, antara lain bagi bertanya khabar dan mengetahui perkembangan saya selepas tidak lagi menjadi Perdana Menteri.

“Saya menaruh keyakinan hubungan baik Malaysia-Singapura ini akan terus ditingkatkan di bawah pimpinan Datuk Seri Ismail Sabri Yaakob selaku Perdana Menteri.

“TYT Lee Hsien Loong juga memberi jaminan langkah memperkasakan hubungan dua hala antara kedua-dua negara dalam pelbagai aspek akan terus diperkasakan,” kata bekas Perdana Menteri itu menulis dalam Facebook beliau hari ini.

Tan Sri Muhyiddin Yassin dan Perdana Menteri Singapura Lee Hsien Loong bertemu di tengah Tambak Johor ketika masih bergelar rakan sejawat pada 30 Julai 2020 lalu. – Gambar PMO

Muhyiddin berkata secara peribadi, beliau amat menghargai nilai persahabatan yang ditunjukkan Hsien Loong, bukan sahaja kebelakangan ini, bahkan ketika mereka saling mengenali lama dahulu.

“Masih segar diingatan pertemuan bersemuka dan bersejarah kami di tengah-tengah Tambak Johor pada Julai tahun lepas, iaitu sejurus saya menjawat jawatan Perdana Menteri, manakala beliau sendiri baru saja mengangkat sumpah bagi menyambung tugas sebagai Perdana Menteri,” katanya.

Beliau turut mendoakan Hsien Loong diberikan kesihatan dan dipermudahkan urusan mentadbir Singapura.


Kementerian Kesihatan haramkan dua produk kosmetik berbahaya

Bahagian Regulatori Farmasi Negara (NPRA), Kementerian Kesihatan menasihati orang awam untuk mengelak daripada membeli dan menggunakan dua produk kosmetik yang mengandungi racun berjadual.

Dalam kenyataan media, Ketua Pengarah Kesihatan, Tan Sri Noor Hisham Abdullah berkata, kedua-dua produk berkenaan adalah Beautywise Rejuvenating Cream dan Beautywise Rejuvenating Toner.

Kedua-dua produk berkenaan katanya, mengandungi Hydroquinone dan Tretinoin iaitu ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat profesional kesihatan.

“Notifikasi produk-produk kosmetik terlibat telah dibatalkan oleh Pengarah Kanan Perkhidmatan Farmasi, Kementerian Kesihatan. Oleh itu, produk-produk kosmetik tersebut tidak lagi dibenarkan untuk dijual di Malaysia.

“Penggunaan produk yang mengandungi bahan-bahan tersebut tanpa pengawasan profesional kesihatan boleh menyebabkan kesan-kesan sampingan yang tidak diingini,” katanya.

Hydroquinone boleh menyebabkan kemerahan pada kulit yang disapu, ketidakselesaan, perubahan warna kulit yang tidak diingini, kulit menjadi hipersensitif, boleh menghalang proses pigmentasi (depigmentasi) yang mengurangkan perlindungan kulit daripada pancaran sinar UV merbahaya dan boleh meningkatkan risiko kanser kulit.

Penggunaan tretinoin tanpa pengawasan profesional kesihatan boleh menyebabkan bahagian kulit yang disapu menjadi kemerahan, tidak selesa, pedih, mengelupas dan hipersensitif kepada cahaya matahari.

Katanya, penjual dan pengedar perlu menghentikan penjualan dan pengedaran produk-produk kosmetik tersebut serta-merta, bagi mengelak tindakan pihak berkuasa.


PM kena tegas tak kekalkan Zuraida jadi menteri setelah lompat parti

Perdana Menteri Datuk Seri Ismail Sabri Yaakob wajar mengetepikan mana-mana Ahli Parlimen yang dilantik sebagai menteri, tetapi kemudian melompat parti.

Sebaliknya, Presiden UMNO Datuk Seri Ahmad Zahid Hamidi mencadangkan Ismail Sabri memilih Ahli Parlimen yang setia terhadap parti untuk mengisi jawatan menteri yang ditinggalkan.

Justeru, beliau menggesa undang-undang antilompat parti disegerakan.

“Perdana Menteri perlu melihat perkara ini dengan serius dan tidak lagi berkompromi kepada mana-mana perbuatan melompat kemudian kekal jawatan menteri Kabinet.

“Ia sebahagian tanda sokongan terhadap ketegasan menangani isu lompat parti dalam kalangan wakil rakyat menjelang pelaksanaan undang-undang lompat.

“Ramai lagi Ahli Parlimen yang setia terhadap parti dan tidak melompat parti wajar dipertimbangkan untuk mengisi jawatan menteri yang dipegang oleh Zuraida,” katanya dalam kenyataan hari ini.

Beliau mengulas keputusan Ahli Parlimen Ampang Datuk Zuraida Kamaruddin hari ini mengumumkan keputusannya untuk meletak jawatan sebagai Menteri Perusahaan Perladangan dan Komoditi, setelah keluar Bersatu dan menyertai Parti Bangsa Malaysia (PBM).

“Insya-Allah, saya akan berjumpa dengan Perdana Menteri, Datuk Seri Ismail Sabri Yaakob, dalam masa terdekat untuk membincangkan peletakan jawatan saya sebagai Menteri Perusahaan Perladangan dan Komoditi,” kata Zuraida dalam kenyataan hari ini yang kekal menyokong kepemimpinan Ismail Sabri.

Mengulas lanjut, Zahid berkata tindakan Zuraida yang pernah keluar PKR kemudian menyertai Bersatu dan kini menjadi ahli PBM menunjukkan seolah-olah sangat mudah bagi wakil rakyat di negara ini untuk bertukar parti mengikut selera dan cita rasa sendiri.

Menurutnya tindakan melompat parti itu sudah pasti mengecewakan rakyat dan menunjukkan tiada kawalan terhadap wakil rakyat dan bebas berbuat apa sahaja.

“Tindakan ini sebenarnya menyebabkan kepercayaan rakyat terhadap wakil rakyat dan parti politik semakin terhakis. Ia seolah-olah mempermainkan undi rakyat.

“Tidak mustahil tanpa pindaan undang-undang disegerakan krisis kepercayaan terhadap sistem demokrasi dan institusi politik akan menyebabkan kadar peratusan mengundi akan semakin rendah pada pilihan raya umum akan datang,” katanya.


Peguam Negara sahkan pendakwa kanan kes rasuah Zahid digugur

Timbalan Pendakwa Raya Datuk Raja Rozela Raja Toran tidak lagi mengetuai pasukan pendakwaan kes melibatkan Timbalan Perdana Menteri Datuk Seri Ahmad Zahid Hamidi kerana akan bersara awal.

Peguam Negara Tan Sri Idrus Harun berkata keputusan untuk menggantikan Raja Rozela sebagai ketua pasukan pendakwaan dalam kes itu dibuat setelah mengambil kira pelbagai faktor dengan membuat pertimbangan yang teliti, lapor Bernama.

“Raja Rozela telah mengemukakan permohonan untuk bersara awal pada 3 April 2023. Pemohonan itu telah diluluskan dan akan berkuat kuasa pada 1 Nov 2023. Selanjutnya, Raja Rozela memohon untuk bercuti sebelum bersara mulai 30 Ogos ini,” katanya dalam kenyataan.

Menurut Idrus, Datuk Mohd Dusuki Mokhtar telah dipilih sebagai ketua pasukan pendakwaan yang baharu dalam kes Zahid berdasarkan pengalaman luas beliau hampir 30 tahun sebagai seorang Timbalan Pendakwa Raya.

Beliau berkata Mohd Dusuki ketika ini merupakan Ketua Bahagian Perbicaraan dan Rayuan, Jabatan Peguam Negara yang mengendalikan kes-kes Mahkamah Persekutuan dan Mahkamah Rayuan serta kes-kes berprofil tinggi, termasuk kes pencerobohan pengganas Sulu di Lahad Datu, Sabah.

Idrus berkata memandangkan kes melibatkan Zahid masih berlangsung dan tarikh-tarikh perbicaraan telah ditetapkan sehingga Disember 2023, maka seorang ketua pasukan yang baharu perlu dilantik dari sekarang bagi memastikan kesinambungan kes.

“Keputusan ini dibuat dengan teliti bagi memastikan kes pendakwaan terhadap Datuk Seri Ahmad Zahid tidak terjejas selain memastikan Jabatan Peguam Negara dapat menegakkan keadilan selaras dengan bidang kuasa Peguam Negara yang diperuntukkan di bawah Fasal 3 Perkara 145 Perlembagaan Persekutuan,” katanya.

Kenyataan Peguam Negara itu susulan daripada laporan media berkenaan Raja Rozela, ketua pasukan pendakwaan yang digantikan dengan Mohd Dusuki semasa perbicaraan kes itu pada 1 Ogos lepas di Mahkamah Tinggi di sini.

Zahid, 70, diperintah membela diri terhadap 47 pertuduhan iaitu 12 pertuduhan pecah amanah, lapan pertuduhan rasuah dan 27 pertuduhan pengubahan wang haram membabitkan puluhan juta ringgit dana Yayasan Akalbudi.

Beliau selesai memberi keterangan pada 30 Ogos tahun lepas setelah 17 hari membela diri secara bersumpah dari tempat saksi dengan menafikan segala dakwaan terhadapnya.


CDC Amerika Syarikat letak UK dalam senarai ‘Amaran Tahap Tinggi’ Covid

Pusat Kawalan dan Pencegahan Penyakit (CDC) Amerika Syarikat (AS) menaikkan peringkat amaran Covid-19 terhadap United Kingdom (UK) kepada Tahap 4, tertinggi dalam skala amaran agensi itu, dan menggesa rakyatnya untuk tidak ke negara itu walaupun sudah menerima vaksin.

Saranan itu dibuat tatkala UK kini berdepan amaran lonjakan baharu jangkitan Covid-19, yang sebahagian besarnya berpunca daripada varian Delta yang merebak pantas dan mudah berjangkit, sementara kerajaan negara itu pula memansuhkan semua sekatan dan kawalan sedia ada mulai Isnin.

“Disebabkan situasi terkini di UK, walaupun individu yang sudah menerima suntikan lengkap vaksin Covid-19 boleh menghadapi risiko mendapat dan menularkan varian Covid-19,” kata CDC sambil mengingatkan mereka yang terpaksa juga melakukan perjalanan ke negara itu perlu mendapatkan sepenuhnya suntikan vaksin terlebih dahulu.

Pengembara yang perlu ke UK dinasihatkan mengambil langkah berjaga-jaga termasuk memakai pelitup muka dan melakukan penjarakan sosial kira-kira enam kaki dari individu lain.

Sebaik kembali ke Amerika Syarikat mereka disaran melakukan ujian saringan dalam tempoh tiga hingga lima hari setelah tiba, kata CDC.

Semalam, dengan apa yang dikatakan ‘hari pembebasan’, UK menamatkan semua sekatan Covid-19 termasuk tidak lagi mewajibkan pemakaian pelitup muka di tempat awam dan tidak perlu melaksanakan penjarakan sosial, sementara pusat hiburan dibuka semula.

Namun, hanya sedikit sahaja kegembiraan itu dikongsi rakyat Britain, tatkala lebih ramai lagi yang terpaksa menjalani kuarantin kendiri susulan penularan varian Delta.

Malah Perdana Menteri Boris Johnson sendiri terpaksa melakukan kuarantin kendiri setelah menjadi kontak rapat kepada Setiausaha Kesihatan Britain Sajid Javid yang disahkan positif Covid-19.

Pada sidang media maya semalam, Johnson mempertahankan langkah membuka semula Britain sambil berkata ianya lebih baik dilakukan pada musim panas berbanding musim sejuk ketika virus Covid-19 memiliki kelebihan.

“Kita harus bertanya kepada diri sendiri… jika tidak sekarang… bila?,” kata Johnson sambil menambah walaupun kematian dan kemasukan ke hospital meningkat, jumlahnya berada pada tahap yang sesuai dengan ramalan para saintis negara itu sejak awal lagi.

Jumlah kes positif di UK yang direkodkan sepanjang minggu lalu adalah 40 peratus lebih tinggi berbanding tujuh hari sebelumnya.Jumlah kematian dan yang menerima rawatan di hospital juga naik 48 peratus dan 39.5 peratus.

Data baharu juga menunjukkan kadar orang dewasa yang telah menerima sepenuhnya dos vaksin Covid-19 melebihi 68 peratus.

UK diletakkan dalam senarai ‘Amaran Tahap Tinggi’ CDC pada Isnin bersama-sama British Virgin Island, Fiji, Indonesia dan Zimbabwe. – Agensi


Zahid perlu berundur jika UMNO gagal menang kerusi PRN: Penganalisis

Perlu berundur adalah satu-satunya jalan yang ada pada Datuk Seri Ahmad Zahid Hamidi sekiranya UMNO kalah pada Pilihan Raya Negeri (PRN) nanti.

Presiden UMNO itu perlu mengambil langkah terhormat untuk berundur daripada jawatan utama parti itu sekiranya sekali lagi berdepan kekalahan memalukan pada PRN enam negeri kali ini, kata Timbalan Pengarah Institut Kajian Etnik (Kita), Universiti Kebangsaan Malaysia, Prof. Dr. Kartini Aboo Talib.

“Zaman otai sudah berlalu. Ahmad Zahid perlu berundur dengan cara terhormat.

“Datuk Seri Mohamad Hasan (Timbalan Presiden UMNO) mungkin mempunyai visi tapi dia ibarat acuan Ahmad Zahid dan belum cukup gagah untuk menolak ketuanya dari terus menjadi Presiden UMNO,” katanya dalam satu kenyataan hari ini.

Dr Kartini berkata, Pakatan Harapan (PH) juga dilihat lemah bukan sahaja disebabkan Zahid tetapi ia turut disumbangkan faktor-faktor lain yang melingkari permasalahan rakyat.

Jelas beliau, ia seperti manifesto yang tidak tertunai, ketiadaan subsidi elektrik bagi golongan M40 selain inflasi yang memburukkan harga barangan pengguna termssuk BLR pinjaman bank makin tinggi.

“Semua ini membuatkan rakyat tidak berpuas hati dengan Kerajaan Perpaduan,” katanya lagi.

Sebelum ini, Ketua Penerangan Pas Pusat, Khairil Nizam Khirudin mencabar Zahid untuk berundur daripada jawatan secara terhormat jika PH-BN gagal dalam PRN pada 12 Ogos depan.

Cabaran itu dibuat Khairil Nizam sebagai tindak balas kenyataan Zahid yang mencabar Pengerusi Perikatan Nasional (PN), Tan Sri Muhyiddin Yassin menggunakan PRN enam negeri sebagai ‘kayu ukur’ sokongan rakyat.

Baru-baru ini UMNO mengumumkan seramai 108 calon yang akan bertanding pada pilihan raya negeri (PRN) di enam negeri bulan depan.


Saksi terakhir perbicaraan Zahid dijangkiti Covid-19, bicara ditangguh

Mahkamah Tinggi Shah Alam menangguhkan perbicaraan kes Datuk Seri Dr Ahmad Zahid Hamidi yang menghadapi 40 pertuduhan rasuah berhubung Sistem Visa Luar Negara (VLN) hari ini, ke Jumaat kerana saksi pendakwaan terakhir kes itu dijangkiti Covid-19.

Timbalan Pendakwa Raya Datuk Raja Rozela Raja Toran memberitahu Hakim Datuk Mohd Yazid Mustafa bahawa saksinya yang merupakan pegawai penyiasat Suruhanjaya Pencegahan Rasuah Malaysia memaklumkan perkara itu pada lewat malam tadi, lapor Bernama.

Raja Rozela berkata pihaknya akan memanggil saksi pendakwaan ke-18 itu selepas dia disahkan pulih daripada jangkitan berkenaan.

“Pihak kami dimaklumkan pada lewat malam tadi, pegawai penyiasat kes ini positif Covid-19. Jadi, kami tidak dapat memanggil dia hari ini.

“Kami mohon agar tarikh bicara pada minggu ini dikekalkan. Kami ingin mengambil kira bahawa jika saksi sihat pulih semula, sudah negatif, kami ingin memanggil saksi tersebut hadir pada Jumaat (29 Julai),” katanya.

Raja Rozela, yang mengetuai pasukan pendakwaan, turut memohon tarikh perbicaraan pada Ogos dikekalkan supaya dapat meneruskan prosiding itu.

“Sudah banyak tarikh bicara ditetapkan. Kita ada beberapa lagi pada Ogos ini, jika tiada aral melintang, perbicaraan boleh diteruskan ke tarikh itu,” katanya.

Sebelum ini, mahkamah menetapkan tarikh sambung bicara pada 10, 11, 12 dan 24 Ogos.

Dalam perbicaraan itu, pendakwaan diwakili Raja Rozela, Datuk Wan Shaharuddin Wan Ladin, Abdul Malik Ayob dan Zander Lim Wai Keong manakala Ahmad Zahid diwakili peguam Hisyam Teh Poh Teik, Datuk Ahmad Zaidi Zainal dan Hamidi Mohd Noh.

Zahid, 69, menghadapi 33 pertuduhan menerima rasuah berjumlah SG$13.56 juta daripada UKSB untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan Pusat Sehenti (OSC) di China dan Sistem Visa Luar Negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.

Bagi tujuh lagi pertuduhan, dia didakwa memperoleh untuk dirinya SG$1,150,000; RM3 juta; 15,000 Swiss Franc dan US$15,000 daripada syarikat sama yang mempunyai kaitan rasmi dengan tugas rasminya.

Perbuatan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.


Kestabilan apa kalau kalah teruk masa PRU-15, kata ketua UMNO

Alasan ‘bagi mewujudkan kestabilan’ untuk menyokong supaya jawatan Presiden dan Timbalan Presiden UMNO tidak dipertandingkan pada pemilihan parti akan datang adalah paling memualkan, kata pemimpin UMNO bahagian.

Ketua UMNO Bahagian Alor Setar, Datuk Mohd Yusof Ismail menegaskan pihak yang menyokong supaya kedua-dua jawatan itu tidak dipertandingkan memberi pelbagai alasan, termasuk kononnya ahli perlu wala dan setia kepada pemimpin.

Menurutnya semakin dekat Perhimpunan Agung UMNO (PAU), ramai yang memberi pendapat menyokong dan menyanggah supaya jawatan Presiden dan Timbalan Presiden tidak dipertandingkan, sambil masing-masing memberi alasan tersendiri.

“Yang tidak mahu pemilihan punyai pelbagai alasan. Walak kepada pemimpin lah, setia kepada Presiden lah. Paling mual, nak pastikan kestabilan untuk hadap pilihan raya negeri (PRN) akan datang.

“Alasan sama sebelum PRU-15 (Pilihan Raya Umum Ke-15). Konon untuk pastikan parti kuat dan menang.

“Menang apanya? Kalah teruk lagi ada. Paling teruk dalam sejarah. (Menang) 26 kerusi sahaja berbanding 54 kerusi (pada) PRU-14,” katanya dalam satu kenyataan menurut laporan Utusan.

Mohd Yusof berkata sebelum PRU-15 UMNO menguasai kerajaan apabila Naib Presiden Datuk Seri Ismail Sabri Yaakob menjadi Perdana Menteri.

Namun beliau menjelaskan desakan supaya PRU-15 diadakan kononnya atas alasan kestabilan telah menyebabkan parti terus porak-peranda.

“Sekarang nak sekat demokrasi dengan alasan kestabilan lagi? Hanya yang gila kuasa dan kemaruk jawatan serta kepentingan sahaja tak tahu malu guna alasan konon suci macam ni. Jutaan lagi ahli UMNO tahu sangat agenda masing-masing.

“Kalau betul dua jawatan ni tidak dipertandingkan, tunggu lah UMNO akan ditimpa mudarat lebih besar. Bukan ahli UMNO sahaja hilang kepercayaan tetapi rakyat juga akan berpaling muka dari UMNO.

“Mana kita lagi sanggup tengok? UMNO kekal dihormati ahlinya sendiri walaupun segelintir akan menyalak kerana hilang kuasa, atau UMNO dikuburkan rakyat buat selama-lamanya?,” soal beliau.


Beijing dikenakan perintah berkurung, bimbang kes Covid-19 meningkat

Kerajaan China mengumumkan pelaksanaan perintah berkurung di wilayah Beijing susulan peningkatan kes Covid-19.

Dalam pada itu, ujian saringan Covid-19 juga dilaksanakan terhadap berjuta-juta penduduk di Beijing dengan kediaman dan perniagaan ditutup selepas wilayah itu dilanda penularan Covid-19 baru-baru ini.

Walaupun hanya 70 kes dikesan setakat ini di bandar yang mempunyai lebih 21 juta penduduk pada Jumaat, pihak berkuasa melaksanakan langkah drastik untuk mencegah penularan virus itu.

Penduduk bimbang akan kehabisan bekalan stok makanan susulan perintah berkurung tersebut dan takut keadaan sama yang berlaku kepada penduduk di Shanghai akan menimpa mereka.

Shanghai ketika ini sudah dikenakan perintah berkurun selama lebih dua minggu dan dilaporkan lebih 19,000 jangkitan baharu dengan 51 kematian direkodkan dalam tempoh 24 jam, menjadikan jumlah kematian akibat virus itu kini mencecah lebih 100 kes.

Orang ramai beratur panjang di pasar raya di kota Beijing bagi membeli barang keperluan asas sebagai persediaan menghadapi sebarang kemungkinan ekoran pelaksanaan arahan terbaharu perintah berkurung itu.

Pihak kesihatan Beijing berkata terdapat 29 lagi kes dikesan sepanjang tempoh 24 jam hingga 4 petang Isnin, menjadikan kes keseluruhan meningkat kepada 70 kes sejak Jumaat.

Pihak berkuasa juga sudah mengarahkan ujian besar-besaran di seluruh daerah Chaoyang, di mana 46 kes sudah dikesan setakat ini.

Terdapat lebih 3 juta penduduk Chaoyang.

Pusat ujian 24 jam juga sudah dibuka bagi menjalankan ujian saringan Covid-19 kepada orang ramai di sekitar daerah Chaoyang.


Perbicaraan rayuan kes solar Rosmah dijadual semula pada Julai depan

Perbicaraan rayuan melibatkan Datin Seri Rosmah Mansor di Mahkamah Rayuan terhadap sabitan hukuman penjara 10 tahun dan denda RM970 juta berhubung rasuah projek hibrid solar di Sarawak dijadualkan semula pada 11 Julai depan.

Timbalan Pendaftar Mahkamah Rayuan Mohd Khairi Haron menetapkan empat hari, bermula 11 hingga 14 Julai untuk pendengaran rayuan semasa pengurusan kes hari ini.

Turut hadir semasa prosiding hari ini Timbalan Pendakwa Raya Deepa Nair Thevaharan, mewakili pihak pendakwaan, manakala Rosmah diwakili peguam Datuk Jagjit Singh dan Datuk Akberdin Abdul Kader.

Timbalan pendakwa raya Poh Yih Tinn mengesahkan tarikh itu dengan media berkata, tarikh perbicaraan pada 22 dan 23 Jun yang pada mulanya ditetapkan 19 Disember lepas untuk pendengaran rayuan telah dikosongkan.

Beliau berkata pihak perayu diarah memfailkan hujahan masing-masing pada 9 Jun dan hujahan jawapan pada 23 Jun.

Pengurusan kes terakhir untuk rayuan ditetapkan pada 4 Julai, katanya lagi.

Pada 1 Sept tahun lepas, Hakim Mahkamah Tinggi Kuala Lumpur Mohamed Zaini Mazlan mendapati Rosmah bersalah atas tiga pertuduhan rasuah membabitkan RM1.25 bilion berhubung projek solar hibrid untuk 369 sekolah luar bandar di Sarawak.

Rosmah, 71, dijatuhi hukuman penjara 10 tahun bagi setiap pertuduhan yang akan diselesaikan secara serentak, bermakna Rosmah hanya akan menjalani hukuman penjara 10 tahun dan juga dikenakan denda RM970 juta dan jika gagal membayarnya akan dipenjara 30 tahun.

Rosmah didakwa atas satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas pengarah urusan Jepak Holdings, Saidi Abang Samsudin.

Mahkamah Tinggi bagaimanapun membenarkan Rosmah penangguhan pelaksanaan hukuman penjara dan denda sementara menunggu rayuannya di Mahkamah Rayuan.

Rosmah juga merayu terhadap keputusan Mahkamah Tinggi yang menolak permohonannya untuk melucutkan kelayakan Mohamed Zaini daripada mendengar dan memutuskan kesnya.

Dalam penghakimannya, Hakim Mohamed Zaini berpendapat pembelaan Rosmah hanyalah penafian dan wang RM6.5 juta itu sememangnya untuknya dan beliau menerima wang itu di kediamannya di Jalan Langgak Duta dan Seri Perdana.


KPDNHEP siasat punca harga minyak masak 5 kilogram naik tinggi

Kementerian Perdagangan Dalam Negeri dan Hal Ehwal Pengguna (KPDNHEP) masih menyiasat perbuatan sesetengah peruncit yang menaikkan harga terlalu tinggi bagi minyak masak botol lima kilogram.

Pengarah KPDNHEP Selangor, Muhamad Zikril Azan Abdullah berkata walaupun harga jualan minyak masak botol lima kilogram tidak dikawal kerajaan, peniaga masih tertakluk kepada Akta Kawalan Harga dan Anti Pencatutan 2011.

Beliau berkata demikian susulan 11 peruncit di negeri itu diarah mengemukakan maklumat pembelian dan harga minyak masak yang diperoleh daripada pemborong selepas didapati menaikkan harga.

Tindakan itu diambil setelah anggota penguat kuasa KPDNHEP melakukan pemeriksaan susulan aduan orang ramai.

Setakat ini 11 notis dikeluarkan terhadap peruncit yang didapati menjual harga minyak masak botol lima kilogram pada harga tinggi, katanya.

Beliau berkata, hasil maklumat daripada peruncit berkenaan akan disiasat segera dan tindakan akan diambil sekiranya terdapat unsur kenaikan harga yang melampau.

“Setakat ini kita masih belum boleh putuskan lagi keputusannya dan menunggu dalam tempoh selama dua hingga lima hari bagi mereka memberi maklumat sebelum tindakan seterusnya boleh diambil,” katanya hari ini.

Muhamad Zikril berkata, siasatan dijalankan kerana ada tempat yang menjual murah dan ada tempat mahal dan sebab itu ingin lihat punca ia berlaku.

“Kita ada perkiraan peratusan yang boleh menunjukkan ada pencatutan atau tidak dan sekiranya berlaku tindakan akan diambil,” katanya.

Semalam media melaporkan pemeriksaan dilakukan terhadap 23 lokasi mendapati ada peruncit yang menjual minyak masak botol lima kilogram pada harga mencecah RM34.20 sebotol selain terdapat juga peruncit yang masih mengekalkan harga jualan pada harga RM25.50.


Video ‘puasa pun bodoh’: Polis panggil 11 individu

Polis telah memanggil 11 individu bagi membantu siasatan kes pekerja di sebuah restoran KFC di Klang, Selangor dimarahi pelanggan dengan kata-kata kesat.

Ketua Polis Selangor, Datuk Arjunaidi Mohamed berkata semua individu itu dirakam percakapan mereka bagi membantu siasatan mengikut Seksyen 298 dan Seksyen 509 Kanun Keseksaan.

“Ini adalah ekoran dari satu video klip yang tular di media sosial sejak semalam. Kejadian berlaku di salah sebuah restoran KFC di Klang, Selangor.

“Pihak polis menasihati orang ramai agar tidak membuat sebarang spekulasi berhubung kejadian tersebut dan masyarakat juga disarankan agar sentiasa hormat menghormati antara satu sama lain bagi mengekalkan keharmonian serta perpaduan negara Malaysia yang mempunyai penduduk berbilang bangsa dan agama ini,” katanya dalam kenyataan lewat petang ini.

Seksyen 298 Kanun Keseksaan, adalah berkaitan perbuatan menghasilkan sebarang bunyi ‘dengan sengaja berniat hendak melukakan perasaan agama seseorang’, adalah suatu kesalahan jenayah yang boleh dihukum dengan penjara selama tempoh 1 tahun, atau denda, atau kedua-duanya sekali.

Sementara, Seksyen 509 pula adalah berkaitan perkataan atau isyarat yang dimaksudkan mengaibkan kehormatan seseorang.

Mengikut seksyen itu, barang siapa dengan maksud hendak mengaibkan kehormatan seseorang, menyebut apa-apa perkataan, membuat apa-apa bunyi atau isyarat, atau menunjukkan apa-apa benda, dengan maksud supaya perkataan atau bunyi itu didengar, atau supaya isyarat atau benda itu dilihat oleh seseorang itu, atau mengganggu kesantunan seseorang itu, hendaklah diseksa dengan penjara selama tempoh yang boleh sampai lima tahun, atau dengan denda, atau dengan kedua-duanya.


Rauf dilantik Exco Melaka, lapan muka baharu dalam kerajaan Sulaiman

Ketua Menteri Melaka Datuk Seri Sulaiman Md Ali melantik Pengerusi Badan Perhubungan UMNO negeri, Datuk Seri Ab Rauf Yusoh dalam barisan Kabinet kerajaan negeri Melaka yang baharu dibentuk bagi mengetuai portfolio Perindustrian, Pelaburan dan Pembangunan Usahawan negeri.

Rauf antara salah seorang daripada lapan muka baharu barisan Exco yang dilantik dibawah kerajaan diketuai Sulaiman, ia selepas kejayaannya memenangi kerusi Dewan Undangan Negeri (DUN) Tanjung Bidara baru-baru ini.

Sulaiman ketika mengumumkannya, berkata selain itu, muka baharu yang dilantik adalah ADUN Serkam, Datuk Zaidi Attan (Exco Perumahan, Kerajaan Tempatan dan Alam Sekitar); ADUN Telok Mas, Datuk Abdul Razak Abdul Rahman (Exco Pembangunan Luar Bandar, Pertanian dan Industri Asas Tani);

Turut dilantik, ADUN Gadek, VP Shanmugam (Exco Belia, Sukan dan NGO); ADUN Pengkalan Batu, Datuk Kalsom Nordin (Exco Hal Ehwal Wanita, Pembangunan Keluarga dan Kebajikan) serta ADUN Merlimau, Dr Akmal Saleh (Exco Kesihatan dan Antidadah);

ADUN Paya Rumput, Datuk Rais Yasin (Exco Pendidikan dan Teknologi) dan ADUN Machap Jaya, Ngwe Hee Sem (Exco Perpaduan, Hubungan Masyarakat, Tenaga Kerja dan Hal Ehwal Pengguna).

Sulaiman berkata, beliau akan mengetuai portfolio Perancang Ekonomi, Kewangan, Pembangunan Tanah, Agensi Berkaitan Kerajaan (GLC) dan Hal Ehwal Agama, manakala ADUN Rembia, Datuk Muhammad Jailani Khamis kekal menerajui portfolio Pelancongan, Kebudayaan dan Warisan.

Sementara ADUN Ayer Molek, Datuk Rahmad Mariman pula dilantik sebagai Kerja Raya, Pengangkutan, Kemudahan Awam, Infrastruktur dan Pengurusan Banjir.

“Senarai Exco berkenaan dipersetujui oleh Yang di-Pertua Negeri, Tun Mohd Ali Mohd Rustam dan Istiadat Angkat Sumpah Jawatan dan Simpan Rahsia akan berlangsung petang ini,” katanya.

Beliau turut yakin barisan Exco berkenaan mampu menggalas tanggungjawab untuk membangunkan Melaka, sekali gus dapat menggerakkan usaha merealisasikan manifesto serta aku janji Barisan Nasional (BN) yang dibuat pada Pilihan Raya Negeri (PRN) lalu.


Kerajaan digesa lanjut darurat elak PRN Sarawak, jangan jadi seperti PRN Sabah

Bagi mengelakkan insiden sama berulang seperti Pilihan Raya Negeri Sabah tahun lalu yang menjadi punca penularan semula Covid-19, Kerajaan digesa perlu mengisytihar dan melanjutkan tempoh darurat di Sarawak.

Langkah tersebut perlu dilaksanakan bagi mengelakkan Pilihan Raya Negeri (PRN) Dewan Undangan Negeri (DUN) berlaku kerana keadaan tidak mengizinkan ekoran Covid-19 masih menular dengan cepatnya ketika ini, kata bekas Timbalan Pengerusi SPR, Datuk Wan Ahmad Wan Omar.

“Rakyat di Sarawak pun saya rasa rela begini daripada berdepan masalah. Mereka tidak marah pun jika tiada PRN. Kalau ada parti politik yang mendesak PRN dilaksanakan, ia tidak bertanggungjawab dan tidak mementingkan nyawa serta keselamatan rakyat.

“Kita juga sebenarnya berbelah bahagi antara memenuhi kehendak demokrasi dan juga risiko terhadap wabak Covid-19. Memang pilihan raya perlu dilakukan tapi pengalaman sebelum ini cukuplah menjadi pengajaran untuk kita semua,” katanya dipetik Utusan Malaysia.

Wan Ahmad berkata langkah tersebut adalah yang terbaik buat masa ini sekiranya mahu memutuskan rantaian Covid-19 dan pihak SPR boleh berbincang dengan kerajaan dan badan berkaitan untuk menangguhkan PRN tersebut.

“Kalau saya masih ada kapasiti dalam SPR, saya akan memohon dengan Seri Paduka untuk melanjutkan darurat di Sarawak sahaja. Saya tidak nampak wabak akan berkurang, jadi keutamaan adalah keselamatan dan nyawa semua orang,” katanya.

Mengikut Perlembagaan Sarawak, DUN negeri akan menamatkan tempohnya menjelang 6 Jun depan iaitu genap lima tahun sejak tarikh mesyuarat pertama DUN pada PRN 2016.

Dalam keadaan biasa, DUN sepatutnya dibubar untuk mengembalikan hak demokrasi rakyat bagi memilih kerajaan melalui pilihan raya namun, bagi PRN Ke-12 ini, ia tidak dapat diadakan kerana negara masih berada dalam tempoh darurat sehingga 1 Ogos akan datang.

Baru-baru ini, Gabungan Parti Sarawak (GPS) akan menyerahkan kepada kebijaksanaan Seri Paduka dan Yang Dipertua Negeri Sarawak, Tun Abdul Taib Mahmud untuk menentukan masa sesuai bagi membubarkan DUN.

Untuk rekod, Pilihan Raya Kecil (PRK) di DUN Melor, Kelantan; DUN Bugaya, Semporna dan Parlimen Gerik ditangguhkan susulan darurat berikutan kematian penyandangnya.


PM umum 11 jenis perniagaan dibenar beroperasi pada Jumaat

Perdana Menteri Datuk Seri Ismail Sabri Yaakob mengumumkan 17 jenis perniagaan di bawah sektor pekerjaan dan ekonomi yang dibenarkan beroperasi di negeri Fasa Satu Pelan Pemulihan Negara (PPN) bermula Jumaat ini.

Ismail Sabri berkata perkara itu dipersetujui Mesyuarat Jawatankuasa Khas Pengurusan Pandemik yang memberi kelonggaran bagi sektor pekerjaan/ekonomi.

Beliau berkata turut dibenarkan beroperasi adalah kedai antik, kedai alat permainan, kedai permaidani dan kedai kandungan kreatif/ peralatan industri kreatif, kedai kegiatan luar termasuk peralatan perkhemahan, memancing dan lain-lain, kedai kosmetik, penjagaan kulit dan minyak wangi dan kedai tembakau termasuk vape atau rokok elektronik.

“Jenis perniagaan berikut dibenarkan kembali beroperasi dengan syarat vaksin yang telah ditetapkan,” katanya dalam kenyataan yang dikeluarkan hari ini.

Selain itu, beliau berkata mesyuarat turut bersetuju untuk membenarkan pembekalan mineral dan bahan batuan termasuk pasir serta pergerakan dari tenemen mineral kuari atau tapak pengorekan ke premis atau tapak projek pembinaan infrastruktur awam yang utama dan kerja-kerja pembinaan bangunan serta premis industri/perkhidmatan perlu.

“Penjagaan dan penyelenggaraan di atas tenemen mineral, kuari dan tapak pengorekan serta di premis lesen mineral dan lesen memproses mineral dibenarkan bagi tujuan keselamatan untuk mengelakkan risiko kemalangan.

“Pengoperasian tenemen, mineral dan tapak pengorekan bagi tujuan penghasilan mineral dan bahan batuan termasuk pasir serta pengeksportan mineral dan bahan batuan termasuk pasir sungai ke luar negara dibenarkan,” katanya.

Perdana Menteri berkata selain itu, perladangan berasaskan kayu dan kenaf turut dibenarkan di bawah fasa sama.

Sementara itu, Ismail Sabri berkata bagi negeri Fasa Dua PPN, semua pejabat swasta dibenarkan beroperasi dengan kapasiti 100 peratus sekiranya 80 peratus pekerja telah lengkap vaksin manakala kapasiti 80 peratus bagi 60 peratus pekerja telah lengkap vaksin dan kapasiti 60 peratus sekiranya 40 peratus pekerja lengkap vaksin.

Selain itu, turut dibenarkan beroperasi adalah kilang perabot manakala kapasiti kenderaan pekerja 100 peratus juga dibenarkan bagi penumpang lengkap vaksin.

Perdana Menteri turut mengumumkan kebenaran beroperasi bagi aktiviti sektor pengurusan perhutanan di negeri Fasa Dua dan Tiga PPN.

Ia merangkumi pengusahasilan hutan (pembalakan dan hasil hutan bukan kayu); perladangan hutan dalam hutan simpan kekal (HSK) dan pembangunan hutan di bawah Projek Pembangunan Hutan Rancangan Malaysia ke-12 (RMK-12).

Selain itu, mesyuarat secara bersemuka turut dibenarkan kepada individu yang telah lengkap vaksin di negeri Fasa Dua, Tiga dan Empat PPN.


Macron hilang majoriti Parlimen

Presiden Perancis Emmanuel Macron hilang majoriti Parlimen dalam pilihan raya pada Ahad, satu kekalahan besar yang boleh menyebabkan politik negara itu lumpuh kecuali beliau dapat berunding dengan parti lain.

Macron, yang merancang melakukan pembaharuan, termasuk meningkatkan umur persaraan, menerima tamparan hebat setelah pakatan sayap kiri yang baharu ditubuhkan mendapat kemenangan besar.

Keputusan undian pusingan kedua Ahad menyebabkan politik Perancis bergolak, meningkatkan prospek badan perundangan yang lumpuh atau gabungan Ensemble berantakan dengan Macron mungkin terpaksa mendapatkan sekutu baharu.

Macron, 44, kini juga berisiko terganggu oleh masalah domestik kerana beliau berusaha memainkan peranan penting dalam menamatkan pencerobohan Russia ke atas Ukraine dan sebagai negarawan utama Kesatuan Eropah (EU).

Gabungan Macron akan tetap menjadi parti terbesar dalam Dewan Rakyat – dewan paling berkuasa dalam Parlimen Perancis – akan datang. Tetapi dengan 245 kerusi, menurut keputusan penuh yang diumumkan pada awal pagi Isnin, ia adalah kurang daripada 289 kerusi yang diperlukan untuk majoriti dalam Parlimen seramai 577 ahli.

“Keadaan ini merupakan risiko bagi negara kita, memandangkan cabaran yang perlu kita hadapi,” kata Perdana Menteri Elisabeth Borne dalam satu kenyataan di televisyen.

Keputusan itu menjejaskan kemenangan Macron dalam pilihan raya presiden April lalu apabila beliau menewaskan pemimpin sayap kanan untuk menjadi presiden Perancis pertama memenangi penggal kedua dalam lebih dua dekad.

“Ia adalah titik perubahan untuk imejnya yang tidak dapat dikalahkan,” kata Bruno Cautres, seorang penyelidik di Pusat Penyelidikan Politik Sains Po.

Akhbar harian Le Monde menjadikan tajuk utama di laman webnya: “Macron berdepan risiko kelumpuhan politik,” manakala harian Le Figaro berkata keputusan itu menimbulkan momok “mandat baru yang lahir mati”.

Gabungan berhaluan kiri baharu NUPES di bawah ketua figura berhaluan kiri berusia 70 tahun Jean-Luc Melenchon memenangi 135 kerusi, menurut kiraan AFP berdasarkan keputusan yang diterbitkan.

Gabungan itu, yang ditubuhkan pada Mei, menghimpunkan sosialis, sayap kiri yang ekstrem, komunis dan hijau.

Melenchon menyebut keputusan pada Ahad itu “di atas semua kegagalan pilihan raya” untuk Macron.

“Kekalahan parti presiden adalah menyeluruh dan tidak akan ada majoriti” di Parlimen, katanya kepada penyokong yang bersorak di Paris.


Tuan Ibrahim sahkan semua Menteri PN hantar surat kepada Agong

Surat yang dihantar semua Menteri Perikatan Nasional (PN) disahkan dihantar kepada Yang di-Pertuan Agong yang menyatakan tidak bersetuju pilihan raya umum ke-15 (PRU-15) diadakan pada tahun ini ketika musim tengkujuh.

Timbalan Presiden PAS, Datuk Seri Tuan Ibrahim Tuan Man mengesahkan surat itu diserahkan kepada Istana Negara selepas pemimpin UMNO semakin mendesak agar PRU-15 diadakan secepat mungkin pada ketika beberapa negeri sudah dilanda bencana banjir.

“Itu pandangan kami (untuk tidak bersetuju PRU-15 diadakan tahun ini)…kami menghantar surat semalam dan Al-Sultan Abdullah menerimanya.

“Semua menteri PN (menandatangani surat) itu,” katanya menurut laporan media.

Tuan Ibrahim yang juga Menteri Alam Sekitar dan Air terdahulu mengiringi Yang di-Pertuan Agong berangkat ke Pusat Ramalan dan Amaran Banjir Negara (PRABN), Jabatan Pengairan dan Saliran (JPS), di Ampang, dekat sini bagi meninjau sendiri persiapan dan kesiapsiagaan bagi negara berdepan musim banjir di seluruh negara.

Media sebelum ini melaporkan semua 12 Menteri dari kedua-dua parti dalam kerajaan itu menyatakan pendirian PRU-15 tidak sepatutnya diadakan semasa musim tengkujuh dan surat tersebut ditandatangani pada 3 Oktober lalu dihantar kepada Sultan Abdullah Sultan Ahmad Shah, bagi menunjukkan Kabinet tidak sebulat suara mengenai keputusan membubarkan Parlimen.

Laporan tersebut juga membangkitkan berhubung ramalan Jabatan Meteorologi Malaysia (MetMalaysia) mengenai hujan lebat dan kejadian banjir berikutan peralihan monsun dalam beberapa minggu akan datang, di mana ia boleh menjejaskan pengundian PRU-15 jika Parlimen dibubarkan dalam masa terdekat.

Surat itu juga turut menyeru supaya tumpuan diberikan kepada usaha pemulihan ekonomi berikutan lebih daripada dua tahun negara dilanda pandemik Covid-19.

Spekulasi bertiup kencang Perdana Menteri Datuk Seri Ismail Sabri Yaakob akan menghadap Agong pada minggu ini bagi memohon pembubaran Parlimen selepas mendapat mandat daripada UMNO untuk mempersembahkan cadangan PRU-15 diadakan segera.

UMNO juga dilihat membuat pelbagai persediaan sebagai isyarat PRU-15 akan diadakan pada masa terdekat.


Lebih 5.57 juta remaja divaksin

Seramai 5,578,011 remaja Malaysia berusia 12 hingga 17 tahun telah menerima suntikan vaksin menerusi Program Imunisasi Covid-19 Kebangsaan (PICK Remaja) yang dilancarkan 8 September lalu sehingga semalam.

Kementerian Kesihatan (KKM) memaklumkan daripada jumlah itu 87.1 peratus atau 2,740,609 remaja telah lengkap divaksinasi dengan sembilan negeri mencatat peratusan imunisasi melebihi 90 peratus.

Menerusi laman sesawang Covidnow, KKM berkata 90.2 peratus atau 2,837,402 remaja lagi menerima sekurang-kurangnya satu dos, manakala 310,098 atau 9.9 pertus belum divaksin.

Bagi individu berusia 18 tahun dan ke atas, sebanyak 50,816,959 dos vaksin telah diberikan sejak PICK dilancarkan 24 Februari lalu hingga semalam.

Daripada jumlah itu, 22,827,262 atau 97.5 peratus individu dewasa telah lengkap divaksinasi, manakala 98.8 peratus atau 23,129,645 lagi menerima sekurang-kurangnya satu dos.

“Seramai 5,055,934 individu telah menerima suntikan dos penggalak,” menurut data rasmi KKM.

Keseluruhannya, hampir 56.4 juta dos vaksin telah diberikan dengan 78.3 peratus atau 25,567,871 individu telah lengkap divaksinasi, manakala 25,967,047 atau 79.5 peratus lagi menerima sekurang-kurangnya satu dos.


Peluang terbaik Zahid jadi PM jika PRU-15 diadakan segera

Tumpuan akan terarah kepada Datuk Seri Ahmad Zahid Hamidi yang akan menyampaikan ucapan dasar pada Perhimpunan Agung UMNO (PAU) 2021 dan pelbagai spekulasi sudah hangat diperkatakan terutamanya berhubung isu pilihan raya umum ke-15 (PRU-15).

Berbekalkan dua kemenangan bergaya dalam dua Pilihan Raya Negeri (PRN) Melaka dan Johor, sudah pastinya Presiden UMNO itu tampak lebih berkeyakinan dan kembali mendapat sokongan padu daripada akar umbi.

Daripada ucapan perasmian sayap UMNO yang disampaikan Timbalan Presiden, Datuk Seri Mohamad Hasan, semakin jelas naratif yang bakal dibawa oleh Zahid pada ucapan dasar nanti dan ia bukan lagi rahsia umum PRU-15 bakal diadakan dalam masa terdekat.

Sama seperti senario yang berlaku PAU tahun lalu yang menyaksikan UMNO membuat ketetapan untuk menamatkan hubungan dengan Bersatu sehingga akhirnya kerajaan Perikatan Nasional (PN) tumbang, dijangkakan episod sama juga bakal berulang dengan Zahid bakal meneruskan agenda utamanya untuk mengadakan PRU secepat mungkin.

Perdana Menteri (PM) Datuk Seri Ismail Sabri Yaakob selepas menghadiri Mesyuarat Majlis Tertinggi (MT) semalam kelihatan kurang ceria, malah tidak mengulas panjang berhubung perbincangan dalam mesyuarat tersebut.

Sikap tersebut berbeza sama sekali dan luar kebiasaan kerana Ismail Sabri dianggap sebagai seorang yang peramah dan ceria dikalangan para wartawan.

Pergerakan bahasa badan Naib Presiden UMNO itu juga dilihat kurang bersemangat dan seakan menyembunyikan sesuatu yang pahit untuk diluahkan selepas menghadiri mesyuarat MT malam tadi.

Namun, realitinya Presiden UMNO lebih berkuasa daripada seorang PM walaupun Ismail Sabri merupakan pemimpin nombor satu negara.

Hala tuju dan pendirian parti masih lagi dikuasai oleh seorang individu iaitu Presiden parti, ia lumrah dalam mana-mana parti politik dalam negara yang perlu diterima.

Lebih jelas lagi, perwakilan sayap UMNO yang terdiri daripada Wanita, Pemuda dan Puteri secara keseluruhan menyambut secara terbuka ucapan disampaikan Mohamad supaya PRU-15 diadakan dengan segera.

Hampir majoriti pembahas sayap UMNO bersetuju sekiranya PRU-15 diadakan dengan segera, ia pastinya akan memeningkan Ismail Sabri melihat senario yang berlaku.

Jadi, tidak hairanlah apabila Ismail Sabri hampir seharian menghabiskan masanya untuk meninjau dan memantau sepanjang perjalanan persidangan sayap UMNO semalam, ia disusuli dengan beberapa program kecil yang dianjurkan bersama para perwakilan di PWTC.

Malah, bekas Presiden UMNO, Datuk Seri Najib Razak yang berada dalam satu kem dengan Zahid juga turut berada di PWTC semasa persidangan sayap berlangsung dan seakan cuba memperlihatkan popularitinya yang lebih popular berbanding Ismail Sabri.

Menurut laporan, Najib disambut dengan laungan ‘Bossku’ apabila memasuki dewan persidangan, slogan yang sinonim dengan bekas PM sejak menjadi Kluster Mahkamah.

Bagaimanapun, Ismail Sabri juga turut mendapat sambutan hangat daripada perwakilan persidangan sayap semasa melawat dewan, namun terdapat juga insiden yang kurang manis berlaku seperti tular video Ketua Puteri, Datuk Zahida Zarik Khan tidak bangun memberi penghormatan kepada PM.

Senario PAU 2021 kali ini agak janggal kerana jika sebelum ini UMNO banyak membincangkan masalah dan isu melibatkan kepentingan rakyat, tetapi nampaknya yang lebih menghairahkan pemimpin mereka kini adalah untuk melihat PRU-15 diadakan dengan segera.

PAU 2021 kali ini merupakan satu-satunya peluang dimiliki Zahid untuk menjadi PM dan sekiranya ia tidak diadakan dengan segera berkemungkinan nasib sama menimpa Najib yang sudah dijatuhi hukuman bersabit kes rasuah dana SRC International Sdn Bhd juga bakal dihadapinya sama.

Hanya PRU-15 dan kemenangan yang dominan seperti di Melaka dan Johor bakal membebaskan Zahid dan Najib daripada pertuduhan yang dihadapi mereka di mahkamah, tidak ada jalan keluar lain.

Mengambilkira momentum dan prestasi hebat UMNO dalam dua Pilihan Raya Negeri (PRN) sebelum ini, Zahid tidak boleh menunggu lama PRU-15 diadakan kerana kes mahkamahnya juga sedang berjalan ketika ini.

Apa yang Zahid boleh lakukan sekarang adalah dengan mencari jalan untuk meneruskan tekanan kepada Ismail Sabri agar membubarkan Parlimen dan mengadakan PRU-15 dengan segera, sekali lagi suara akar umbi parti itu akan jadikan modal untuk memastikan hasrat tersebut menjadi kenyataan.

Jadi, apakah yang berlaku selepas ucapan perasmian Zahid semasa PAU 2021 nanti? Adakah Zahid berjaya dalam misinya sekali lagi seperti yang berlaku pada PAU tahun lepas? Sama-sama kita nantikan.


SPRM rampas dokumen kewangan Rohana: Laporan

Suruhanjaya Pencegahan Rasuah Malaysia (SPRM) sekali lagi memanggil bekas Ketua Pegawai Eksekutif (CEO) Astro Malaysia Holdings Bhd (ASTRO), Datuk Rohana Rozhan, untuk dirakam keterangannya hari ini.

Percakapan Rohana direkod di Ibu Pejabat SPRM di Putrajaya selama tiga jam berakhir 12 tengah hari tadi, lapor BHOnline yang memetik sumber memberitahu.

Keterangannya diambil susulan pendedahan bekas eksekutif bank Goldman Sachs Group Inc, Tim Leissner, mengenai pembelian rumah kepada Rohana bernilai AS$10 juta di London, bertujuan menutup mulut dan tidak mendedahkan mengenai kes 1MDB.

“Kita sambung ambil keterangan wanita itu hari ini, bagi menjelaskan beberapa isu.

“Turut dirampas dokumen kewangan bagi membantu siasatan,” kata sumber BH itu.

Khamis lalu, SPRM merakam percakapan Rohana selama lebih lapan jam bermula jam 9 pagi, membabitkan siasatan pemberian rumah berkenaan.

Sebelum ini, Bloomberg melaporkan Leissner mengaku telah menggunakan wang yang diterima daripada 1Malaysia Development Berhad (1MDB) untuk membeli rumah bernilai AS$10 juta (RM41.8 juta) di London untuk Rohana, lapor Bloomberg.

Leissner, memberitahu pendakwa raya AS, Drew Rolle ketika memberi keterangan di Mahkamah Persekutuan di Brooklyn, New York, AS dalam perbicaraan kes rasuah bekas rakan sekerjanya, Roger Ng, bahawa Rohana telah mengancam untuk mendedahkan penglibatannya dengan 1MDB.

Hubungan mereka kemudian berakhir apabila Leissner berkahwin dengan selebriti Kimora Lee Simmons.

Terdahulu akhbar berkenaan memetik sumber SPRM memaklumkan, satu permohonan akan dikemukakan kepada DOJ AS bagi mendapatkan maklumat lanjut mengenai dakwaan Leissner itu.

Dalam pada itu, sumber turut memaklumkan SPRM kini mengkaji maklumat dan butiran daripada rakaman percakapan Rohana selepas beliau dipanggil ke Ibu Pejabat SPRM untuk dirakam keterangan, kelmarin.

“Buat masa ini belum ada individu lain yang dipanggil untuk memberi keterangan berhubung siasatan kes itu,” katanya.

Rohana dipanggil bagi membolehkan siasatan dibuat mengikut Seksyen 4(1) Akta Pencegahan Pengubahan Wang Haram dan Pembiayaan Keganasan (AMLA) 2001.

Berikutan siasatan yang dijalankan, SPRM mengeluarkan perintah pembekuan aset dan akaun bank milik Rohana mengikut Seksyen 44 AMLA 2001.

Perintah pembekuan itu sekali gus melarang Rohana daripada melakukan sebarang transaksi membabitkan rumah dan akaun bank miliknya di United Kingdom (UK).


KKM lulus vaksin Pfizer kepada kanak-kanak lima hingga 11 tahun

Kementerian Kesihatan (KKM) hari ini meluluskan pendaftaran bersyarat vaksin Pfizer – Comirnaty 10mcg Concentrate for Dispersion for Injection – bagi program imunisasi kanak-kanak berusia 5 hingga 11 tahun.

Ketua Pengarah Kesihatan Tan Sri Dr Noor Hisham Abdullah berkata kelulusan itu diberikan dalam mesyuarat Pihak Berkuasa Kawalan Dadah (PBKD) kali ke-368 hari ini.

Menurutnya Comirnaty 10mcg Concentrate for Dispersion for Injection adalah vaksin comirnaty yang diluluskan untuk imunisasi Covid-19 kepada kanak-kanak berumur 5 hingga 11 tahun.

“Sediaan ini mempunyai kekuatan yang lebih rendah berbanding vaksin comirnaty yang diberikan kepada individu berusia 12 tahun dan ke atas,” katanya dalam kenyataan hari ini.

Beliau berkata mesyuarat itu juga meluluskan comirnaty (Tris/Sucrose) 30mcg Solution for Injection dengan formulasi baharu yang tidak memerlukan pencairan (dilution) sebelum administrasi dan mempunyai tempoh jangka hayat yang lebih panjang, iaitu 10 minggu berbanding formulasi sedia ada selama sebulan apabila disimpan pada suhu 2 ºC hingga 8 ºC setelah dinyahbeku.

“Indikasi comirnaty (Tris/Sucrose) 30mcg Solution for Injection ini adalah untuk imunisasi COVID-19 kepada individu berumur 12 tahun dan ke atas,” katanya

Dr Noor Hisham berkata pemegang pendaftaran bagi kedua-dua vaksin comirnaty itu adalah Pfizer (Malaysia) Sdn Bhd dan dikilangkan oleh BioNTech Manufacturing GmbH, Jerman.

Menurutnya, PBKD juga memberikan kelulusan bersyarat bagi penggunaan vaksin Convidecia® Recombinant Novel Coronavirus Vaccine (Adenovirus Type 5 Vector) Solution for Injection sebagai dos penggalak kepada individu yang berumur 18 tahun dan ke atas dengan sela masa tiga hingga enam bulan selepas menerima dos pertama daripada vaksin yang sama.

Pemegang pendaftaran bagi vaksin ini ialah Solution Biologics Sdn Bhd dan ia dikilangkan oleh CanSino Biologics Inc China.

“Kelulusan pendaftaran bersyarat ini masih memerlukan maklumat kualiti, keselamatan dan keberkesanan produk vaksin tersebut dipantau dan dinilai secara berterusan oleh Bahagian Regulatori Farmasi Negara (NPRA), berdasarkan data-data terkini dari semasa ke semasa.

“Ia bagi memastikan perbandingan manfaat-risiko (benefit over risk) bagi vaksin-vaksin tersebut kekal positif,” katanya.


Kes baharu di Selangor kembali naik

Seramai 5,911 individu dijangkiti Covid-19 dalam tempoh 24 jam sehingga 12 tengah hari tadi menjadikan kes kumulatif sebanyak 691,115 setakat ini.

Ketua Pengarah Kesihatan Tan Sri Dr Noor Hisham Abdullah berkata angka kes di Selangor mencatat kenaikan semula dengan 2,111 kes positif baharu berbanding beberapa hari lalu.

Berdasarkan kenyataan media yang dikeluarkan didapati lapan negeri merekodkan kenaikan kes positif baharu, manakala Perlis tidak mencatatkan apa-apa kes baharu.


Dua wanita dalam insiden kekecohan bersama Menteri sudah pulang: Azam

Dua wanita China yang dikaitkan dengan kekecohan di balai ketibaan Lapangan Terbang Kuala Lumpur (KLIA) baru-baru ini sudah pulang ke negara asal, kata Datuk Seri Azam Baki.

Ketua Pesuruhjaya Suruhanjaya Pencegahan Rasuah Malaysia (SPRM) itu mengesahkan dua wanita yang bersama dengan Menteri Pelancongan, Seni dan Budaya, Datuk Seri Tiong King Sing semasa insiden kekecohan sudah pulang tetapi tidak mendedahkan maklumat lanjut.

“Dua saksi itu sudah kembali ke China, saya tidak tahu, dia akan kembali semula atau tidak,” katanya dipetik laporan BH selepas merasmikan Program Pemantapan Rakan Strategik Media SPRM hari ini.

Azam menjelaskan, setakat ini, SPRM sudah mengambil keterangan seramai 14 orang orang termasuk King Sing dan pegawai imigresen.

Minggu lalu, King Sing membuat kecoh setelah menyerbu masuk ke balai ketibaan antarabangsa untuk ‘menyelamatkan’ seorang pelancong China yang dinafikan daripada memasuki negara ini oleh Jabatan Imigresen Malaysia (JIM).

Malah dalam kenyataannya menjelaskan keadaan itu, King Sing mendakwa pegawai Imigresen di KLIA terlibat aktiviti rasuah.


Hishammuddin sokong dedah laporan audit forensik kapal LCS

Datuk Seri Hishammuddin Hussein berkata Kementerian Pertahanan (Mindef) menyokong cadangan Kabinet untuk menyahklasifikasi laporan audit forensik kapal tempur pesisir pantai (LCS) 2019 dan mengalu-alukan siasatan menyeluruh terhadap skandal perbelanjaan ketenteraan.

Dalam satu kenyataan hari ini, Menteri Kanan Pertahanan itu juga berkata Mindef akan bekerjasama sepenuhnya dengan mana-mana pihak dan semua siasatan ke atas projek bernilai RM9 bilion itu.

“Saya dan Mindef akan melakukan apa sahaja untuk memastikan isu ini selesai dan memberi kerjasama penuh kepada semua pihak berkuasa yang menjalankan siasatan, seperti Suruhanjaya Pencegahan Rasuah Malaysia (SPRM); Jawatankuasa Kira-kira Wang Negara (PAC); Jawatankuasa Tadbir Urus, Perolehan dan Siasatan Kewangan Kerajaan, serta juruaudit forensik.

“Saya sendiri dan pimpinan di Mindef tiada apa yang hendak disembunyikan… cuma kita mahu perkara ini diselesaikan dan diteruskan demi kepentingan Tentera Laut Diraja Malaysia (TLDM), demi wang yang dibelanjakan, dan demi kepentingan negara, ” katanya.

Hishammuddin juga menegaskan bahawa cadangan Kabinet untuk menyahklasifikasi laporan pengauditan forensik tidak akan menjejaskan keperluan TLDM untuk LCS.

Beliau juga mengulangi bahawa sebarang kesalahan yang terbongkar daripada siasatan skandal itu mesti dihukum.

Menurutnya Mindef sedang giat berunding dengan pengeluar peralatan asal, vendor dan bank bagi memastikan projek LCS dapat dijayakan sehingga selesai.

“Adalah penting bagi semua pihak berkepentingan untuk terus fokus meneruskan projek LCS, bagi memastikan TLDM dapat memiliki LCS yang mereka sangat perlukan secepat mungkin,” katanya.

Terdahulu hari ini, Perdana Menteri Datuk Seri Ismail Sabri Yaakob berkata bahawa Kabinet telah mencadangkan supaya laporan pengauditan forensik LCS 2019 tidak diklasifikasikan sementara menunggu semakan oleh peguam negara dan juruaudit negara.

Menurut Perdana Menteri Kabinet juga memutuskan untuk menggesa SPRM menyegerakan siasatan terhadap kontrak perolehan enam LCS itu.

Projek LCS bernilai RM9.128 bilion dianugerahkan kepada Boustead Naval Shipyard Sdn Bhd (BNS) oleh kerajaan yang diperintah Barisan Nasional dan UMNO melalui Kementerian Pertahanan pada 2011, dan mula berkuat kuasa pada 2013.

Pada Khamis (4 Ogos lalu) PAC mendedahkan laporan setebal 247 muka surat berhubung LCS dan antaranya terma-terma kontrak adalah lemah dan tidak memihak kepada kerajaan apabila pembayaran projek LCS berdasarkan kemajuan aktiviti atau pembekalan item dan bukan berdasarkan kemajuan sebenar.

Menurut laporan itu, pandangan TLDM selaku pengguna akhir tidak diendahkan oleh Kementerian Pertahanan dan BNS dalam pelaksanaan projek LCS.

Pada 6 Ogos lalu, SPRM mengumumkan siasatan terhadap skandal LCS kini sudah pada peringkat akhir dan individu bertanggungjawab akan dibawa ke muka pengadilan.

Azam Baki berkata kertas siasatan sudah dirujuk ke Jabatan Peguam Negara (AGC) dan pengumuman berhubung skandal kapal tersebut akan dibuat pada masa terdekat.

“Siasatan kini di peringkat akhir dan akan umumkan (hasil siasatan) bila sampai masanya, dalam tempoh terdekat.

“Ini kerana kita perlu berbincang dengan AGC dan sebagainya, baharulah kita boleh buat kenyataan (secara rasmi) kerana kenyataan berhubung kes ini adalah sensitif,” katanya.


Kerajaan pertimbang beri geran khas kepada PKS terjejas banjir

Kementerian Kewangan sedang mempertimbangkan pemberian geran kepada perusahaan kecil dan sederhana (PKS) serta usahawan mikro yang terjejas akibat bencana banjir yang melanda pada Disember lalu.

Menteri Kewangan Tengku Datuk Seri Zafrul Tengku Abdul Aziz berkata kementerian sedang menantikan senarai nama usahawan yang terlibat daripada SME Corp, lapor Bernama.

“Kita telah meminta senarai syarikat yang terkesan daripada SME Corp dan mereka sedang mengumpulkan senarai tersebut.

“Kita tahu usahawan PKS ini mahukan geran daripada kerajaan dan kita sedang meneliti jenis geran yang boleh disalurkan,” katanya ketika menggulung perbahasan mengenai bencana banjir pada Persidangan Khas Dewan Rakyat semalam.

Dalam pada itu, Tengku Zafrul berkata beliau akan membawa cadangan mengenai lanjutan tempoh pengecualian faedah dan moratorium pinjaman bank kepada bank di negara ini.

Katanya ini kerana bantuan khas yang diumumkan kerajaan sebelum ini akan berakhir pada 31 Januari 2022.

“Saya akan membangkitkan perkara ini dengan bank, khususnya untuk membantu mereka yang terkesan akibat banjir,” katanya.

Katanya beliau juga akan berbincang dengan semua pihak yang berkaitan untuk mengadakan pelan jangka panjang bagi membina semula infrastruktur perlu berbanding membayar kos kerosakan setiap kali banjir melanda negara.


160 kes baharu, sifar kematian

Jumlah jangkitan harian Covid-19 dalam tempoh 24 jam semalam (Ahad, 12 Februari 2023) turun ke paras terendah sejak 24 Januari lalu apabila mencatat 160 kes, berbanding 259 pada Sabtu. Jumlah terendah sebelum ini ialah sebanyak 101 kes.

Menurut data laman sesawang Github Kementerian Kesihatan (KKM) yang dikemas kini tengah malam tadi, jangkitan baharu itu, termasuk 17 kes melibatkan kanak-kanak, turun berbanding 21 yang dicatatkan pada Sabtu namun lebih tinggi daripada 13 kes (Jumaat).

Enam daripada kes itu melibatkan kanak-kanak berusia 0 hingga empat tahun, dan 11 lagi kes (lima hingga 12 tahun).

Jumlah itu menjadikan kumulatif jangkitan sejak kes pertama Covid-19 dilaporkan di Malaysia pada 25 Januari 2020 sebanyak 5,039,486 kes, dengan 4,993,134 pesakit telah pulih, termasuk 358 yang sembuh semalam.

Daripada jumlah jangkitan semalam juga, 109 kes melibatkan individu yang telah menerima suntikan vaksin penggalak; 32 kes (individu lengkap vaksinasi); satu kes (individu belum lengkap vaksinasi); dan 18 kes (individu tidak divaksinasi).

Menurut data laman sesawang KKMNow pula, sebanyak 9,401 kes masih aktif, turun lagi berbanding 9,599 yang dicatat pada Sabtu dan 9,731 (pada Jumaat).

Sehingga semalam juga seramai 9,068 pesakit Covid-19 masih menjalani kuarantin di rumah (9,268 pada Sabtu), sementara 324 pesakit mendapatkan rawatan di hospital naik sedikit berbanding 320 pada Sabtu.

Jumlah pesakit yang dimasukkan ke unit rawatan rapi semalam turun kepada sembilan orang berbanding 11 pada Sabtu, dengan empat daripadanya memerlukan alat bantuan pernafasan.

KKM juga melaporkan dalam tempoh 24 jam semalam, tiada pesakit meninggal dunia akibat komplikasi Covid-19.

Ini menjadikan kumulatif kematian akibat Covid-19 sejak 17 Mac 2020 hingga semalam, kekal sebanyak 36,951 kes, termasuk 7,871 pesakit meninggal dunia di luar fasiliti kesihatan atau ‘brought in death (BID).

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Tak perlu baharui lesen memandu, cukai jalan tapi mesti ada insurans

Kerajaan bersetuju melanjutkan pengecualian bagi memperbaharui lesen memandu dan cukai jalan kenderaan persendirian berkuatkuasa 1 April hingga 31 Mei.

Menteri Pengangkutan, Datuk Seri Wee Ka Siong berkata, keputusan itu dibuat susulan Perintah Kawalan Pergerakan Bersyarat (PKPB) dan PKP Pemulihan (PKPP) yang masih dilaksanakan di seluruh negara berikutan pandemik Covid-19.

Bagaimanapun, beliau berkata, pemilik atau pemandu perlu memastikan kenderaan mereka memiliki perlindungan insurans yang sah, dan menunjukkan salinan sijil kepada pihak berkuasa jika diminta.

“Individu yang lesen memandu dan cukai jalan telah tamat tempoh mulai 1 Februari hingga 31 Mac perlu memperbaharui kedua-duanya dalam tempoh 60 hari bermula 1 April hingga 31 Mei.

“Individu yang lesen memandu dan cukai jalan tamat tempoh pada tarikh antara 1 April hingga 31 Mei, perlu memperbaharui kedua-duanya dalam tempoh 60 hari bermula 1 Jun hingga 31 Julai. Jika gagal melakukannya tidakan tegas akan diambil,” katanya dalam satu kenyataan, hari ini.

Wee berkata, objektif pengecualian itu diperkenalkan bertujuan mengelak kesesakan di tempat awam serta memastikan usaha kerajaan memutuskan rantaian wabak Covid-19.

“Justeru, tempoh sehingga 60 hari diberikan supaya orang ramai mempunyai lebih banyak masa dan ruang serta kelonggaran sebagaimana yang diperlukan,” katanya.

Beliau menjelaskan pengecualian itu tidak membabitkan pemilik kenderaan perdagangan dan pemegang lesen vokasional.

Pada Januari lalu, Kementerian Pengangkutan mengumumkan pengecualian pembaharuan cukai jalan bermula 1 Februari hingga 31 Mac seluruh negara kecuali Sarawak susulan pelaksanaan PKP bagi mengehadkan operasi di kaunter JPJ.


Hapus hutang peneroka Felda RM8.3 bilion bukan kerana desakan UMNO

Pengerusi Perikatan Nasional (PN) Tan Sri Muhyiddin Yassin menjelaskan tindakan beliau menghapuskan hutang peneroka Felda berjumlah RM8.3 bilion dan membeli balik saham-saham FGV, bukan disebabkan desakan UMNO sebagaimana yang didakwa.

Menurutnya usaha yang dilakukan PN ketika beliau menjadi Perdana Menteri adalah sesuatu yang luar biasa kerana kerajaan ketika itu memikirkan soal rakyat, termasuk menghapuskan hutang Felda.

“Tidak perlu bayar hutang RM8.3 bilion. Ada pula orang UMNO kata… ini kalau tak desakan UMNO dah tentu dia tak akan bagi macam itu.

“Desakan UMNO apa? Waktu awak (UMNO) jadi kerajaan siapa tak desak awak? Kenapa awak tak buat? Bila saya buat awak kata saya didesak… kan bodoh punya fikir itu.

“Saya kalau nak fikir balik kenapa baghal sangat macam itu, fikir logik. Biarlah cakap yang betul. Bila kita buat yang betul kata betul. Jangan kerana politik kata ini tak betul. Saya tak begitu… yang betul… betul yang tak betul… tak betul,” kata Muhyiddin.

Beliau berkata demikian ketika berucap pada program santai bersama penduduk bertempat di Kompleks PAS Batu Pahat, di Kampung Sungai Tongkang Darat, Rengit, malam tadi, sempena Pilihan Raya Negeri (PRN) Johor yang akan diadakan 12 Mac ini.

Muhyiddin yang juga Presiden Bersatu berkata ketika Kerajaan PN memerintah, tidak sampai setahun telah berjaya mengambil balik 82 peratus saham Felda Global Venture (FGV), yang sebelum ini disenaraikan ketika Datuk Seri Najib Razak menjadi Perdana Menteri.

“Saya kata… terbitkan bon, sukuk iaitu pinjaman Islam dan dapat kumpul RM9.9 bilion untuk membantu dan memulihkan semula Felda.

“Mengambil balik apa yang hilang daripada Felda dan menyerahkan semula kepada peneroka Felda. (Tapi) dikatakan tidak hebat. Kalau hanya tempoh setahun kenapa UMNO tak buat dulu? (Atau UMNO) tidur… tak buat,” katanya.

Muhyiddin yang juga Ahli Parlimen Pagoh berkata apabila Kerajaan PN melaksanakan langkah menghapuskan hutang dan mengeluarkan sukuk untuk membantu Felda dalam tempoh tidak sampai setahun, tiba-tiba orang UMNO mendakwa mereka yang membuat desakan.

“Bila kita selesai hanya dalam setahun, sebenarnya bukan sampai setahun pun… selesai. Dapat pinjaman RM9.9 bilion… setiap tahun kurang-kurangnya hampir RM1 bilion digunakan untuk pulihkan Felda… supaya peneroka Felda dapat balik mana yang telah kehilangan dulu,” jelas beliau lagi.

Menurutnya beliau sebelum ini bersama-sama peneroka Felda dan pegawai agensi itu sendiri tidak bersetuju terhadap penyenaraian FGV di bursa saham.

“Najib arah senaraikan juga… tak tahu apa yang dia dapat di belakang… wallahualam. (Kemudian) rugi. Pada RM4 lebih, sekarang tinggal RM1.20.

“Tetapi dengan langkah yang saya ambil, kita ambil balik saham-saham itu… sekarang kita sudah kawal 82 peratus dan serah balik FGV kepada peneroka Felda dan Felda sendiri,” katanya.

Sehubungan itu, beliau berharap bangsa Johor yang akan membuat pemilihan pada Pilihan Raya Negeri (PRN) 12 Mac ini memberi peluang kepada PN untuk mentadbir negeri itu.

Apa yang dilakukan PN, kata Muhyiddin adalah demi untuk masa depan dan kebaikan rakyat, bukan sahaja di Johor malah di seluruh negara.


4 lagi rakyat Malaysia dibawa pulang, ditipu sindiket kerja di Kemboja

Empat lagi rakyat Malaysia yang diperdaya dengan iklan peluang pekerjaan yang menawarkan gaji lumayan di antara RM5,000 hingga RM8,000 di Kemboja dibawa pulang ke tanah air hari ini.

Timbalan Pengarah Risikan/Operasi Jabatan Siasatan Jenayah Bukit Aman Datuk Hussein Omar Khan berkata mereka merupakan sebahagian daripada 54 rakyat Malaysia di luar negara yang berjaya diselamatkan setakat ini membabitkan sindiket penipuan pekerjaan, lapor Bernama.

“Masih ada lima rakyat Malaysia yang berada di Kemboja dalam tahanan pihak berkuasa dan mereka perlu melalui proses dokumentasi undang-undang sebelum dapat pulang ke negara ini,” katanya kepada pemberita selepas keempat-empat warganegara berumur lingkungan 29 hingga 41 tahun itu selamat tiba di Balai Ketibaan Lapangan Terbang Antarabangsa Kuala Lumpur di sini hari ini.

Mengenai modus operandi terlibat, beliau berkata sindiket itu menawarkan pekerjaan seperti di pusat panggilan dengan gaji lumayan dan mereka yang tertipu didapati terpengaruh dengan iklan tular di media sosial seperti Facebook dan aplikasi WeChat.

“Apabila rakyat kita sampai di sana dan mendapati situasi bukan seperti yang dijanjikan, mereka rasa terpedaya dan apabila mahu kembali ke Malaysia, berlaku ugutan, penderaan dan sebagainya,” katanya yang tidak menolak kemungkinan ada rakyat negara ini yang bersubahat dengan sindiket di Kemboja.

Berdasarkan rekod Polis Diraja Malaysia (PDRM), Hussein berkata setakat ini pihaknya menerima 156 laporan melibatkan 189 mangsa atau warganegara Malaysia yang berada di luar negara akibat tertipu dengan sindiket penawaran pekerjaan.

“Dalam rekod kita, terdapat 135 mangsa yang masih di luar negara dan mereka sedang dikesan dengan kerjasama pihak berkuasa negara berkaitan,” katanya.

Beliau berkata rakyat Malaysia yang terlibat dengan sindiket sebegini juga paling banyak didapati di Kemboja merangkumi 40 peratus daripada jumlah kes diikuti Myanmar dan Laos.

Hussein juga berkata kejayaan membawa pulang empat rakyat Malaysia kali ini merupakan antara siri menyelamatkan mangsa yang dilakukan secara berterusan dengan kerjasama PDRM, Wisma Putra, Polis ASEAN (Aseanapol), Polis Antarabangsa (Interpol) dan pihak berkuasa Kemboja.

Beliau berkata keempat-empat individu akan disoal siasat sebelum dibenarkan pulang.

Setiausaha Bahagian Konsular, Jabatan Protokol dan Konsular Kementerian Luar Negeri Mohd Adli Abdullah pula mengulangi peringatan agar rakyat Malaysia yang ingin bekerja di luar negara sentiasa berhati-hati dengan iklan tawaran pekerjaan tular terutama di media sosial.

Katanya ada mangsa ke luar negara tanpa memaklumkan kepada anggota keluarga dan menasihati warganegara ini yang berdepan sebarang masalah agar menghubungi kedutaan Malaysia atau pihak berkuasa negara terbabit.

Beliau turut merakamkan penghargaan kepada pihak berkuasa Kemboja dan Kedutaan Besar Malaysia di negara itu yang memudah cara urusan membawa pulang rakyat Malaysia terbabit, yang mencerminkan hubungan kerjasama dua hala antara kedua-dua negara.

Pada 11 April lepas, dilaporkan seramai 12 rakyat Malaysia yang diperdaya dengan iklan peluang pekerjaan sebagai pegawai khidmat pelanggan di Kemboja dibawa pulang ke tanah air dan baki empat lagi yang terlibat dalam sindiket sama pulang pada 19 April.


Kes saman RM150 juta: Dr Mahathir mohon PMX kemuka dokumen fitnah terhadapnya

Permohonan dibuat Tun Dr Mahathir Mohamad terhadap Datuk Seri Anwar Ibrahim supaya mengemukakan dokumen yang dirujuk dalam pernyataan pembelaan beliau dalam kes saman fitnah mereka yang sedang berjalan.

Dr Mahathir sebelum ini menyaman Perdana Menteri (PMX) berhubung dakwaan fitnah melibatkan syarikat anaknya semasa dalam program Kongres PKR sebelum ini.

Anwar diminta mengemukakan dokumen mengenai dakwaan isu menyelamatkan Konsortium Perkapalan Bhd (KPB) oleh Petronas dan Perbadanan Perkapalan Antarabangsa Malaysia (MISC) pada 1997.

Selain itu, kontrak oleh Telekom Malaysia Bhd kepada Opcom Cables Sdn Bhd (2003), lesen fabrikasi oleh Petronas kepada Kencana Petroleum Bhd (2002) dan laporan berkaitan permintaan Perwaja Steel Bhd untuk mendapatkan dana daripada kerajaan (1998).

KPB, kini dikenali sebagai Pos Logistics Bhd.

Dr Mahathir juga mahu Anwar mengemukakan dokumen berkaitan yuran guaman yang dibayar kepada dua firma guaman, Lewis & Co dan VK Lingam & Co.

Peguamnya, Rafique Rashid Ali memberitahu pemberita bahawa Pesuruhjaya Kehakiman Zaharah Hussain telah mengarahkan peguam kedua-dua pihak memfailkan penghujahan mereka pada 8 Sept sebelum mahkamah membuat keputusan pada 2 Oktober.

Dr Mahathir menyaman Anwar atas kenyataan yang dibuat pada Kongres PKR pada 18 Mac yang menggelarnya sebagai rasis dan mengatakan beliau memperkayakan keluarganya ketika memegang jawatan.

Dr Mahathir dalam samannya, mendakwa kenyataan Anwar dibuat atas kapasitinya sebagai perdana menteri, oleh itu ia mempunyai kesan lebih teruk terhadapnya berbanding kenyataan sama yang dibuat rakyat biasa.


Anwar hanya tong kosong, isu telur pun tak dapat selesai: Wan Saiful

Pengerusi Pakatan Harapan (PH) Datuk Seri Anwar Ibrahim sebenarnya hanya ‘tong kosong’ walaupun setelah dilantik sebagai Perdana Menteri kesepuluh, apabila gagal menyelesaikan beberapa masalah terkini yang dihadapi rakyat.

Ketua Penerangan Bersatu Datuk Wan Saiful Wan Jan berkata Anwar sebelum ini melaungkan kononnya mempunyai jalan penyelesaian segera terhadap segala masalah yang dihadapi rakyat.

Sebaliknya, beliau berkata sejak puluhan tahun lalu Anwar mendakwa mempunyai jalan penyelesaian terhadap masalah yang dihadapi rakyat, tetapi hakikatnya isu kekurangan telur pun beliau gagal menangani dan menyelesaikannya.

“Sudah 22 hari Dato Seri Anwar Ibrahim menjadi Perdana Menteri dan sudah 6 hari saya meminta Anwar segera umumkan solusi untuk masalah telur dalam negara. Tapi Anwar masih tong kosong.

“Berpuluh tahun Anwar mendakwa dia ada penyelesaian segera untuk pelbagai masalah. Rupanya itu semua lakonan belaka. Masih ingat janji 24 jam untuk turunkan harga minyak?

“Dah 22 kali 24 jam. Itu pun tong kosong rupanya,” kata Wan Saiful yang juga ahli Parlimen Tasek Gelugor dalam satu kenyataan.

Wan Saiful mengingatkan Anwar bahawa rakyat sedang tertekan dan sedang menanti penyelesaian yang dah bertahun dipropagandakan.

“Punya hebat propaganda (tapi) telur pun tak boleh uruskan? Mampukah nak urus negara?

“Telur masih tiada di pasaran atau kalau ada sekalipun, harganya mahal. Rakyat termiskin amat merasai bebanan ini,” katanya lagi.

Menurutnya berdasarkan data pada 2021, Malaysia adalah negara pengeksport telur kelima terbesar dunia.

Tetapi, katanya apa yang pelik ialah sebagai negara pengeksport, Malaysia kini menghadapi kekurangan telur untuk rakyat sendiri.

“Menteri Pertanian dan Keterjaminan Makanan (Mohamad Sabu) pula umumkan bahawa Malaysia akan mengimport telur untuk stabilkan bekalan. Kita ni negara pengeksport. Mana logiknya nak import pula?

“Kepada Perdana Menteri dan Menteri Pertanian, kalau gagal, apa kata minta nasihat daripada Datuk Seri Dr Ronald Kiandee yang lebih berjaya menangani segera krisis bekalan dan harga ayam sebelum ini.

“Kalau PH-BN dah tak ada idea, kami Perikatan Nasional ada track record yang solid menjaga rakyat,” katanya.


Poster tuhan Hindu merokok, pegang bendera LGBT cetus kemarahan

Satu poster filem Tamil yang menggambarkan tuhan Hindu, Kali, merokok sambil memegang bendera lesbian, gay, biseksual dan transgander (LGBT) mencetuskan kekecohan di seluruh India.

Kali, Dewi kemusnahan disembah oleh berjuta-juta penganut Hindu, dan sering diteliti oleh pengikutnya apabila digambarkan di dalam media.

Pembuat filem dan aktivis yang berpangkalan di Kanada, Leena Manimekalai, menjadi sasaran selepas berkongsi poster filemnya ‘Kaali’ di Twitter yang kemudian tular dengan pantas.

Ramai penganut Hindu marah dengan gambaran menghina tuhan mereka dalam filem itu, menyeru agar dia ditangkap dan kenyataan di Twitter berkenaan diturunkan.

“Ia amat mengerikan. Mereka hanya menyerang semua kru saya, keluarga saya, rakan saya dan juga orang yang mengikuti saya di media sosial,” kata Manimekalai kepada The Federal.

Digambarkan sebagai sebuah persembahan dokumentari, filem itu menggambarkan Manimekalai berpakaian seperti Dewi yang mengembara di jalan-jalan di Toronto.

Filem ini dibuat di bawah program segmen ‘Rhythms of Canada’ di muzium Aga Kan di Toronto, sebuah projek multimedia yang meneroka kepelbagaian kaum.

Manimekalai berkata, penggambaran Kali dalam filemnya bukan untuk mencetuskan kebencian tetapi untuk meraikan kehidupan dan cinta, menggambarkan kebebasan semangat Dewi.

Sebagai aktivis terkemuka #MeToo dan pergerakan di India, filem-filem terdahulu Manimekalai telah dikecam kerana menggambarkan dewa Hindu.

Filem cereka 2019 beliau, ‘Maadathy: An Unfairy Tale’, mengisahkan seorang gadis muda dari kumpulan kasta terpinggir yang diabadikan sebagai dewa.

Sebagai tindak balas kepada kebencian di Twitter Manimekalai menjawab: “Saya tidak rugi apa-apa. Saya bercakap tanpa rasa takut apa-apa. Jika harganya adalah nyawa saya, saya akan memberikannya.”

“Apabila saya mencipta, saya tidak membenarkan penapisan diri menyekat jalan saya. Saya mencipta, saya memiliki dan mengambil semua kerosakan dalam proses itu. Itu adalah jalan saya,” katanya.

Pembuat filem itu dipilih oleh Akademi Seni Filem dan Televisyen British (Bafta) baru-baru ini sebagai salah satu daripada 10 bakat cemerlang India.

Dia kini meneruskan pengajian filemnya di Universiti Metropolitan Toronto. – Agensi


Askar Ukraine berundur dari Luhansk, Russia terus mara

Ukraine telah mengarahkan tenteranya supaya berundur dari garisan terakhir mereka di Luhansk, bagi mengelak ditangkap oleh askar Russia yang meneruskan kemaraan ke bahagian timur, sekali gus mengubah momentum perang tiga bulan itu.

Langkah berundur itu boleh membawa Presiden Russia Vladimir Putin lebih dekat kepada matlamatnya untuk menawan sepenuhnya wilayah Luhansk dan Donetsk di Ukraine.

Tentera Russia telah menduduki dua kawasan yang secara kolektif dikenali sebagai Donbas sambil menyerang beberapa bandar lain.

Gabenor Luhansk, Serhiy Gaidai, berkata tentera Russia telah memasuki Sievierodonetsk, bandar Donbas terbesar yang masih dikuasai oleh Ukraine, selepas cuba memerangkap askar Ukraine di sana selama beberapa hari, dengan 90 peratus bangunan di bandar itu rosak.

“Russia tidak akan dapat menawan wilayah Luhansk dalam beberapa hari akan datang seperti yang diramalkan oleh penganalisis,” kata Gaidai merujuk kepada Sievierodonetsk dan bandar kembarnya Lysychansk di seberang Sungai Siverskiy Donets.

“Kami akan mempunyai kekuatan dan sumber yang cukup untuk mempertahankan diri. Namun ada kemungkinan untuk tidak dikepung, maka kita perlu berundur.”

Kumpulan pemisah disokong Moscow berkata mereka kini mengawal Lyman, hab kereta api di barat Sievierodonetsk.

Ukraine berkata Russia telah menawan sebahagian besar Lyman tetapi tenteranya menghalang kemaraan ke Sloviansk, sebuah bandar yang jaraknya kira-kira setengah jam pemanduan ke arah barat daya.

Presiden Volodymyr Zelenskiy berkata Ukraine melindungi tanahnya “sebanyak yang termampu berdasarkan oleh sumber pertahanan semasa”.

Tentera Ukraine berkata ia telah menangkis lapan serangan di Donetsk dan Luhansk pada Jumaat, memusnahkan kereta kebal dan kenderaan berperisai.

“Jika penjajah berfikir bahawa Lyman dan Sievierodonetsk akan menjadi milik mereka, mereka silap. Donbas akan kekal hak Ukraine,” kata Zelenskiy. – Agensi


Kini Khaled sokong langkah kerajaan PN potong gaji menteri sebelum ini

Naib Presiden UMNO Datuk Seri Khaled Nordin yang sebelum ini sangat suka mengkritik pentadbiran kerajaan Perikatan Nasional (PN) kini menyokong pula langkah memotong gaji menteri bagi membantu rakyat yang berdepan peningkatan kos sara hidup.

Khaled mengulas berhubung cadangan pemotongan gaji menteri dengan menyifatkan langkah memotong gaji tersebut perlu bagi menunjukkan solidariti kepada kesusahan rakyat, malah sebelum ini kerajaan PN juga mengambil langkah yang sama dibawah pimpinan Tan Sri Muhyiddin Yassin.

“Memanglah tak ada, tapi untuk tunjuk solidariti dan keinsafan kesusahan dan keperitan di sekeliling kita.

“Lupa ke pengajaran yang kita dapat daripada kewajipan berpuasa,” katanya dalam catatan di Facebook.

Terdahulu, Pengerusi Pasukan Khas Jihad Tangani Inflasi, Tan Sri Annuar Musa semalam yang mencabar pihak mencadangkan pemotongan gaji menteri supaya menamakan negara berjaya menurunkan inflasi melalui langkah itu.

Untuk rekod, semasa zaman pemerintahan PN di bawah pimpinan Perdana Menteri kelapan pemotongan gaji menteri kabinet dilakukan selama beberapa bulan selepas angkat sumpah diadakan.

Sabtu lalu, tunjuk perasaan “Turun Malaysia” di Kuala Lumpur bagi membantah kenaikan kos sara hidup menggesa kerajaan mengambil langkah memotong gaji menteri.

Cadangan pemotongan gaji dikemukakan bekas Menteri Perdagangan Antarabangsa dan Industri, Tan Sri Rafidah Aziz sebagai tanda empati ketika rakyat bergelut dengan keadaan ekonomi semasa.


285 kes semalam, tujuh kematian

Jangkitan harian Covid-19 di seluruh negara dalam tempoh 24 jam semalam (Jumaat, 20 Januari 2023) turun semula kepada 285 kes, berbanding 318 yang direkodkan pada Khamis, kata Kementerian Kesihatan (KKM).

Bagaimanapun, tujuh kematian dicatat semalam, setelah tiada pesakit meninggal dunia akibat Covid pada Khamis.

Lima daripada jangkitan baharu itu adalah kes import. Tetapi tiada maklumat kewarganegaraan individu yang dijangkiti virus SARS-CoV-2 itu.

Data laman sesawang KKM yang dikemas kini tengah malam tadi juga menunjukkan jangkitan semalam turut melibatkan 26 kanak-kanak, turun dua kes berbanding 28 yang dicatat pada Khamis.

Ia membabitkan 13 kes kanak-kanak berusia 0 hingga empat tahun, dan 13 kes lagi kanak-kanak berusia lima hingga 11 tahun, lapor KKM.

Daripada jumlah jangkitan baharu semalam, 211 kes melibatkan individu yang telah menerima suntikan vaksin dos penggalak, diikuti 42 (individu yang lengkap divaksinasi); satu kes melibatkan individu belum lengkap divaksinasi; dan 31 kes (individu tidak divaksinasi).

Jumlah terbaharu itu menjadikan kumulatif positif sejak 25 Januari 2020 sebanyak 5,034,228 dengan 4,986,943 pesakit telah sembuh, termasuk 300 yang pulih semalam.

KKM juga memaklumkan sehingga semalam 10,355 kes masih aktif, turun lagi berbanding 10,377 yang dicatat pada Khamis (10,390 pada Rabu).

Sementara, 9,957 pesakit kini masih menjalani kuarantin di rumah, turun berbanding 9,960 pada Khamis. Tiada pesakit yang ditempatkan di PKRC.

Menurut KKM, jumlah pesakit yang menerima rawatan di hospital bagaimanapun, turun lagi kepada 382 kes berbanding 398 pada Khamis dan 404 pada Rabu.

Seramai 16 pesakit dimasukkan ke unit rawatan rapi (19 pada Khamis), dengan 14 daripadanya memerlukan alat bantuan pernafasan (15 pada Khamis).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu tujuh pesakit dilaporkan meninggal dunia akibat komplikasi Covid-19 dalam tempoh 24 jam semalam, namun tiada kematian di luar fasiliti kesihatan atau ‘brought in death’ (BID.

Semua kes kematian itu dilaporkan di Lembah Klang, dengan empat daripadanya direkodkan di Selangor, manakala tiga lagi di Kuala Lumpur.

Ini menjadikan kumulatif kematian sejak 17 Mac 2020 di seluruh negara meningkat kepada 36,927 mangsa, termasuk 7,866 kes BID.


Thailand kenakan caj baharu RM61 kepada pelancong asing tahun depan

Thailand akan mengenakan caj sebanyak 500 baht (kira-kira RM61.70) daripada pelancong asing sebagai ‘dana transformasi pelancongan’ bermula tahun depan.

Pusat Pentadbiran Situasi Ekonomi minggu lalu meluluskan pembentukan dana itu, yang dijangka dapat membantu membangunkan projek yang mengubah industri dengan fokus kepada pelancongan bernilai tinggi dan mampan.

Gabenor Lembaga Pelancongan Thailand (TAT), Yuthasak Supasorn berkata caj 500 baht setiap seorang sepatutnya bermula tahun depan dengan sasaran dapat memungut lima bilion baht dalam tempoh setahun, dengan jangkaan 10 juta pelancong asing akan tiba pada 2022.

Jawatankuasa Dasar Pelancongan Negara telah memberi persetujuan supaya dana itu bermula awal tahun ini dengan cadangan caj sebanyak 300 baht seorang.

Yuthasak berkata 200 baht tambahan akan diperuntukkan untuk projek yang dimulakan oleh sektor swasta, perusahaan komuniti yang akan mengubah perniagaan mereka bagi memenuhi stategi dana, membantu penyusunan semula negara daripada pelancongan besar-besaran hingga bernilai tinggi, dan pelancongan yang mementingkan alam sekitar.

Setelah konsep itu diluluskan, Kementerian Pelancongan dan Sukan serta TAT akan berbincang dengan pihak berkuasa berkaitan mengenai penubuhan jawatankuasa dana dan mekanisme pendanaan, termasuk cara memungut caj atau yuran daripada pelancong, katanya.

Jawatankuasa ini mesti mengembangkan kriteria untuk menentukan projek mana yang layak mendapat sokongan kewangan.

“Kos tambahan tidak akan memberi kesan kepada pelancong kerana kami ingin menumpukan perhatian pada pasaran yang berkualiti.

“Kami berharap dana ini dapat menyokong perubahan pelancongan negara bagi mewujudkan tempat yang lebih selamat dan bersih<” kata Yuthasak.

Menurutnya objektif dana itu bukan untuk mengatasi kesan kewangan akibat pandemik Covid-19, tetapi lebih memfokuskan kepada pertumbuhan ekonomi tempatan jangka panjang.

Sementara itu, Thailand semalam melaporkan 9,866 jangkitan baharu Covid-19 menjadikan keseluruhan sejak awal tahun lalu kepada 1,638,234 kes positif.

Negara itu juga melaporkan 103 kematian berkaitan Covid-19, sekali gus meningkatkan kes kematian kepada 17,305 kes. – Agensi


Malaysia ketinggalan jika pertumbuhan ekonomi terus perlahan

Seorang penyokong kerajaan Pakatan Harapan-Barisan Nasional (PH-BN) Datuk Seri Johari Abdul Ghani hari ini mengingatkan kerajaan bahawa Malaysia mungkin berisiko ketinggalan di belakang negara jiran, khususnya dalam rantau Asean berikutan pertumbuhan ekonominya yang perlahan.

Beliau memberitahu Dewan Rakyat bahawa pertumbuhan keluaran dalam negara kasar (KDNK) sebanyak 8.7 peratus yang dicatatkan tahun lepas disumbangkan terutamanya oleh kesan asas rendah.

Bekas Menteri Kewangan kedua itu berkata, ramalan Bank Dunia baru-baru ini menunjukkan Malaysia hanya akan mencatatkan pertumbuhan empat peratus tahun ini dan 3.9 peratus tahun depan, manakala negara jiran seperti Indonesia, Filipina dan Vietnam dijangka mencatatkan 4.8 peratus sehingga 6.5 peratus

“Jika trend itu berterusan dan unjuran Bank Dunia menjadi kenyataan, ia akan membawa kepada peningkatan pengangguran, dan pendapatan isi rumah tidak akan dapat menampung peningkatan kos sara hidup.

“Pada suku pertama 2022, ekonomi kita berkembang 3.8 peratus, suku kedua turun sedikit kepada 3.5 peratus dan suku ketiga jatuh kepada 1.9 peratus. Tetapi apa yang membimbangkan saya ialah apabila tiba pada suku keempat, ekonomi Malaysia menguncup kepada -2.6 peratus.

“Bank Dunia meramalkan bahawa pada 2023 dan 2024, Malaysia hanya diunjurkan berkembang sebanyak empat peratus dan jatuh sebanyak 3.9 peratus pada 2024.

“Ini bermakna ekonomi akan menurun lebih rendah daripada purata pembangunan ekonomi sebelum Covid-19 antara 2017 dan 2019. pada purata lima peratus.

“Jika dibandingkan dengan ekonomi Asean lain, Bank Dunia meramalkan Indonesia akan berkembang 4.8 peratus pada 2023 dan 4.9 peratus pada 2024. Filipina akan berkembang 5.4 peratus (2023) dan 5.9 peratus (2024), manakala Vietnam diunjurkan berkembang 6.3 peratus (2023) dan 6.5 peratus (2024).

“Inilah angka yang harus menjadi perhatian kita sebagai sebuah negara dan kerajaan, untuk melihat bagaimana kita boleh menamatkan trend ini,” kata Ahli Parlimen Titiwangsa itu ketika membahas usul titah Yang di-Pertuan Agong di Dewan Rakyat, hari ini (14 Februari 2023).

Johari turut menggesa kerajaan segera mencari jalan mengurangkan kebergantungan terhadap Petronas, yang terlalu tinggi, menyebabkan agensi penarafan antarabangsa menurunkan taraf syarikat petroleum negara itu.

Beliau berkata pergantungan itu disumbangkan oleh pemberian subsidi minyak yang meluas tanpa sasaran, sehingga hasil yang diterima daripada Petronas tidak dapat menampung kadar subsidi minyak yang jauh lebih tinggi.

“Secara purata antara 2018 dan 2022, kerajaan mengambil purata hampir RM60 bilion daripada Petronas. Bagaimanapun, pada 2022, subsidi petrol dan diesel akan mencecah hampir RM80 bilion menyebabkan setiap pendapatan Petronas tidak digunakan untuk membangunkan negara, sebaliknya hanya membayar subsidi,” katanya.

Johari turut menyentuh situasi Malaysia yang ketinggalan sebagai destinasi pelaburan pilihan berbanding Indonesia dan Vietnam.

Beliau berkata pelaburan langsung asing (FDI) yang diterima Malaysia jauh ketinggalan berbanding dua negara berjiran itu.

“Pada 2021, Malaysia mendapat AS$7.3 bilion, tetapi Indonesia mengumpul hampir AS$23.2 bilion dan Vietnam mencatat AS$22.6 bilion. Pada 2022, FDI kita meningkat kepada AS$17 bilion, tetapi Indonesia mencatatkan AS$45.6 bilion dan Vietnam mencatatkan AS$27.7 bilion,” katanya.


Surat minta batal keputusan pemilihan PKR saya ada, kata Hamzah kepada Saifuddin

Pendedahan konflik dalaman parti PKR didedahkan bekas Menteri Dalam Negeri, Datuk Seri Hamzah Zainudin.

Hamzah mendakwa Setiausaha Agung PKR Datuk Seri Saifuddin Nasution Ismail pernah memintanya membatalkan keputusan pemilihan PKR pada tahun lalu dan memiliki surat yang dihantar sebelum ini, ia ekoran ketakpuashatian selepas kalah kepada Rafizi Ramli.

Setiausaha Agung Perikatan Nasional itu mendakwa Saifuddin kecewa selepas tewas di tangan Rafizi Ramli bagi pertandingan jawatan timbalan presiden PKR.

“Masa saya jadi menteri dalam negeri, PKR lawan sesama depa. Rafizi lawan Saifuddin, yang menang Rafizi dan jadi timbalan presiden PKR.

“Tak sampai seminggu, Saifuddin jangan lupa, selepas kalah hang mari jumpa (saya), hang bawa surat (minta) ‘tolong batalkan (keputusan) pemilihan PKR.

“Surat ada dengan saya, jangan main-main,” katanya dipetik laporan Malaysiakini.

Hamzah membuat dakwaan itu dalam satu program di Sik, Kedah malam tadi untuk menunjukkan sokongan kepada Menteri Besar sementara Datuk Seri Muhammad Sanusi Md Nor yang dihadapkan dengan dua tuduhan menghasut minggu ini.

Pemilihan PKR dijalankan pada Jun tahun lalu.

Pada tahun lalu juga, PKR menangguhkan kongres tahunannya – di mana pemenang pemilihan diumumkan secara rasmi – bagi membolehkan Majlis Pimpinan Pusat parti menyelesaikan beberapa isu berbangkit berkaitan pemilihan itu.

Dalam pemilihan tersebut, ia menyaksikan Rafizi menewaskan Saifuddin yang dianggap berada sebelah kem Presiden PKR, Datuk Seri Anwar Ibrahim.


77 kematian, kes aktif semakin turun

Sebanyak 77 kematian lagi akibat Covid-19 dilaporkan dalam tempoh 24 jam sehingga 12 tengah hari tadi, menjadikan kumulatif kes kepada 4,554, kata Ketua Pengarah Kesihatan, Tan Sri Dr Noor Hisham Abdullah.

Beliau berkata dalam tempoh sama 5,557 pesakit telah sembuh menjadikan jumlah individu yang sembuh daripada Covid-19 kepada 639,181.

Terdahulu beliau memaklumkan jangkitan harian baharu Covid-19 di seluruh negara dalam tempoh sama masih merekodkan di bawah paras 5,000 kes, tetapi keseluruhan kes yang dicatatkan setakat ini melepasi 700,000 kes.

Katanya sebanyak 4,743 kes positif baharu dicatatkan dengan Selangor merekodkan 1,566 kes, diikuti Wilayah Persekutuan Kuala Lumpur (635 kes), Negeri Sembilan (585 kes), dan Sarawak (507 kes).

“Jumlah kes aktif adalah sebanyak 62,027. Semalam kes aktif mencatatkan angka 62,918.

“Seramai 875 pesakit kini dirawat di unit rawatan rapi. Daripada jumlah itu 445 memerlukan alat bantuan pernafasan,” katanya dalam kenyataan hari ini.

Bagi tempoh sama beliau berkata, 21 lagi kluster baharu dikesan menjadikan keseluruhannya 2,666 dengan 850 masih aktif dan 1,816 ditamatkan.

Beliau berkata sebanyak 13 daripada kluster itu membabitkan tempat kerja di Selangor, Wilayah Persekutuan Kuala Lumpur, Negeri Sembilan dan Johor.

“Sepuluh daripada kluster tempat kerja itu dikesan di Selangor dan Kuala Lumpur membabitkan 274 individu yang positif Covid-19, dengan paling banyak dijangkiti iaitu 97 individu adlah kluster Industri SS Lapan Sungai Way,” katanya.

Selangor merekodkan tujuh kluster baharu tempat kerja dan pusat tahanan, diikuti Kuala Lumpur (empat – tempat kerja); Kelantan (tiga – komuniti); masing-masing dua di Negeri Sembilan dan Sarawak (tempat kerja dan komuniti); dan masing-masing satu di Johor, Kedah serta Melaka membabitkan kluster tempat kerja, pendidikan tinggi dan kumpulan berisiko.

Data 22 Jun 2021